Ia bi milioi euro, euskaraz diharduten Iparraldeko eragileak laguntzeko | Gizartea | Berria\nIa bi milioi euro, euskaraz diharduten Iparraldeko eragileak laguntzeko\nEEPk eta Eusko Jaurlaritzak aurten emanen dituzten diru laguntzak aurkeztu dituzte. Hitzarmenean diren eragileek dute emendatze handiena. Irakasleak euskalduntzeko beka sortu du EEPk\nBernadette Soule, Beñat Arrabit eta Miren Dobaran, atzo, Baionan. ISABELLE MIQUELESTORENA\n2017ko uztailak 13\n2017ko diru laguntzak aurkeztu zituzten atzo EEPk eta Eusko Jaurlaritzak, Baionan. 1.930.000 euro banatuko dituzte aurten, iaz baino 200.000 euro gehiago. Bi multzotan banatua da lankidetzarako funtsa: bederatzi eragile hitzarmenean oinarriturik diruztatzen dira —1.550.000 euro banatu dituzte guzien artean—, eta gainerako eragileak, hizkuntza jarduera proiektu deialdiaren arabera —380.000 euro—. «Hamar urte daramatzagu lankidetza formula hau bultzatzen, eta, Eusko Jaurlaritzaren iritziz, emaitzak oso positiboak izaten ari dira», adierazi zuen Miren Dobaran Eusko Jaurlaritzako Hizkuntza Politikarako sailburuordeak.\nInkesta soziolinguistikoaren datuak argitaratu eta astebetera eman dute aurtengo diru laguntzen berri. Ipar Euskal Herrian, elebidun proportzioaren apaltze bat erakutsi dute datuek, eta erabilera ere apaldu da. Presidente kargua hartu berri du Beñat Arrabitek, eta ez da oso eroso agertu gaiarekin: «Guk espero dugu gauzak azkartuko direla, baina ez da erraz erratea, inkesta hori ez baita oraindik arras jorratua». Bernadette Soule EEPko zuzendariak osatu du presidentearen hitza: haren arabera, «ebidentzia» bat da hizkuntza politikan orain arte eman diren dirutzak «ez direla sekula nahikoak». Gainerako erakundeengan jarri du ikusmira: «Bada hainbeste egiteko euskara garatzeko, non iruditzen zaigun ez dela ber heinean. Baina hizkuntza politika ez da horretan bakarrik diruztatzen. Parte inportanteena da dispositibo arrunten bitartez egiten dena».\nAurtengo diru laguntzetan, hitzarmenez lotutako eragileek izan dute emendatze handiena. Hala, 496.000 euro emanen dituzte euskarazko irakaskuntzan; horietarik 405.000 euro, Seaskarentzat. Ikastolak izaten ari diren garapenaren aitzinean, euskara transmititzeko duen izaera «estrategikoa» esan du Soulek. Ikas Bi guraso elkarteak 40.000 euro izanen ditu. AEK-k 500.000 euro jasoko du, gau eskolak eta ikastaldiak laguntzeko; formakuntza profesionala beste modu batez diruztatzen dela ohartarazi dute. Bertsularien Lagunak elkarteak 55.000 euro eskuratuko ditu; Uda Lekuk, 179.000 euro; eta Euskal Irratiek, 310.000 euro.\nBestalde, 380.000 euro banatuko dituzte proiektu deialdiaren bidez: 52 eragilek 72 proiektu aurkeztu dituzte. Hedabideek dute emendatze handiena. Kanaldude Herri Telebistak 80.000 euro eskuratuko ditu; Herria astekariak, 45.000 euro; Ipar Euskal Herriko Hitza-k eta kazeta.eus-ek, 28.000 euro bakoitzak.\n«Euskaraz irakatsi» beka\nIrakasle euskaldunen eskasiari aurre egiteko, «euskaraz irakatsi» beka sortu du EEPk, irakasleak eta irakaslegaiak euskara ikasten laguntzeko. Astelehenetik aitzina deskargatzen ahalko dira hautagaitza orriak www.mintzaira.fr webgunean. Abuztuaren 20ra arte eman daiteke izena.


DRTk Euskal Ligaren aldeko apustua berretsi du, Ohorezko B Mailan jokatzeko aukerari uko eginda - Durango - Anboto.org\nDRTk Euskal Ligaren aldeko apustua berretsi du, Ohorezko B Mailan jokatzeko aukerari uko eginda\nJoseba Derteano 2019-07-17 21:56\nEspainiako Rugby Federaziotik jasotako eskaintzari ezetz esan diote.\nAurreko denboraldian Durango Rugby Taldeko gizonen talde nagusia Ohorezko B Mailatik jaitsi egin zen. Orain, federaziotik idatzi bat jaso dute maila horretako promozio fasean parte hartzeko aukera eskaintzen diena. Baina DRTk uko egin dio. "Zuzendaritzatik jakinarazi nahi dugu ez dugula promozio horretan parte hartuko", informatu dute ohar baten bidez.\nArrazoi nagusia DRTk "Euskal Ligaren alde" egin gura duen "apustua" da. "Horrela adierazi genuen 2018ko maiatzaren 24an kaleratutako eta Euskadiko Errugbi Federazioari helarazitako dokumentuan. Bertan, baldintzarik gabeko babesa erakusten dugu Errugbiko Euroeskualdea sortzearen alde. Uste dugu, klub amateurra garen neurrian, gure esfortzu guztiak aipatutako liga hori indartzera bideratu behar ditugula helburua lortu arte", adierazi dute.\n"Eskerrak" eman gura dizkiete 15 urtean Ohorezko B Mailan bidelagun izan dituztenei. "Alde batera uzten dugun lehiaketari inolako kalterik egin gura barik, gure apustua lurralde eremuaren alde egitea da", azaldu dute.\nDRTk behin baino gehiagotan adierazi du Euskal Ligaren alde egiteko asmoa.


20 « abendua « 2018 « Prentsa oharrak\nUdalak ados jartzeko deia egin die Biocompost-en instalazioko enpresari eta langileei\nKategoriak: Prentsa oharrak — Komunikazio Zerbitzua / Servicio de Comunicación — 20 abendua 2018 17:51\nUdal-gobernuak ados jartzeko deia egin die FCC eta Ferrovial ABEEari eta Jundizeko Biocompost-en instalazioko langileei.\nHorretarako, Urtaranen gobernuko ordezkariak ABEEarekin elkartu dira gaur goizean, iragarritako greba gauzatu ez dadin saiatze aldera, higiene- eta osasun-arazoa ekarriko lukeelako.\nBileran, langileen batzordearekin negoziatzeko eta elkarrizketa-mahaia sortzeko prestutasuna agertu du ABEEak.\nGreba-deialdirako iragarri den eguna (abenduaren 26a) baino lehen ados jartzea espero du udalak.\nJendetza eta giro handia 2018ko Eguberrietako azokan\nGasteizko alkate Gorka Urtaran, alkateorde Peio López de Munain eta Vital Fundazioaren lehendakari Jon Urresti 2018ko Eguberrietako azokan izan dira, Espainia plazan; giro handia zegoen bertan. Vital Fundazioak antolatzen duen azokan —61. edizioa da aurtengoa— 138 saltoki jarri dira, askotariko produktuak eskaintzeko: gastronomia, artisautza eta oilategiko hegaztien erakusketa eta salmenta; tokiko produktuen presentzia handia nabarmendu behar da. Aurten, berritasun gisa, “Zero plastikoa” ekimena jarri da abian, azoka plastikorik gabeko lekua bihurtu dadin.\nKategoriak: Sailkatu gabea — Komunikazio Zerbitzua / Servicio de Comunicación — 13:51\nKategoriak: Udaltzaingoaren eta suhiltzaileen jakinarazpenak — Komunikazio Zerbitzua / Servicio de Comunicación — 12:12\nGasteiz Big Bandek eta Udal Txistulari Bandak “Melodías Vascas 10.1” diskoa aurkeztu dute\nAbenduaren 27an plazaratuko dute, 20:30ean, Principal antzokian, Aitzina Folk jaialdiaren barruan\nGasteiz Big Band eta Udal Txistulari Banda “Melodías Vascas 10.1” diskoa argitaratzeko eta Hamar Euskal Melodiei itxura berria emateko elkartu dira.\nKultura, Hezkuntza eta Kirol zinegotzi Estibaliz Cantok, Udal Txistulari Bandaren zuzendari Roberto Álvarezek, Gasteiz Big Bandeko kide Jimmy Bidaurretak eta Aitzina Folk-en arduradun Patxi Villének aurkeztu dute gaur diskoa.\nXIX. mendearen erdialdetik, konpositoreek euskal melodia tradizionalak lehen pianorako moldatu zituzten, askotan pianoak ahotsari laguntzen ziola; geroago, abesbatzek kantatzeko ere moldatu zituzten. XX. mendean, berriz, beste musika formazio batzuetarako moldatu ziren: hari laukoteak, musika bandak eta orkestrak. Jesús Guridik moldaketa ugari egin zituen; horietako batzuk Resurrección María Azkue eta Aita Donostiak bildu zituzten, eta beste batzuk, berak. Hain zuzen ere, Hamar Euskal Melodiak dira haren lan ezagunetako batzuk.\nOrain, Gasteiz Big Bandeko kide Jimmy Bidaurretak eguneratu egin ditu, eta Udal Txistulari Bandarekin batera “Melodías Vascas 10.1” diskoan jaso. Diskoa bihar jarriko da salgai, eta lehen kontzertua abenduaren 27an emango dute, 20:30ean, Principal antzokian, Aitzina Folk jaialdiaren barruan; sarrera merkeenak 10 euro balio du.\nIGIk negurako jarduera-programa aurkeztu du, ingurumen kulturarekin lotutako 103 proposamen barne hartzen dituena\nGasteizko Udaleko Ingurugiro Gaietarako Ikastegiak (IGI) jardueraz betetako programa diseinatu du negurako; zehazki, 103 jarduera garatuko ditu datozen hilabeteetan. Jarduera horiek Atarian, Olarizuko etxaldean, Urarteko baratzeetan eta Gasteizko beste gune natural batzuetan egingo dira; aurten, gainera, Eraztun Berdearen 25. urteurrena ospatzen da. Eskaintzak hainbat jarduera barne hartzen ditu: erakusketak Ataria interpretazio zentroan, ingurumenarekin eta kulturarekin lotutako lantegiak eta ikastaroak, natura ibilbideak, eta familientzako askotariko ekimenak udalaren baliabide ezberdinetan. Abenduaren 26tik aurrera eman beharko da izena, 010 telefonoan, Udalaren webgunean, Atarian eta gizarte etxeetan.\n“Udalak urteak daramatza jarduerak antolatzen herritarren artean ingurumenarekiko kontzientzia sendotzeko xedez. Are gehiago aurten, Eraztun Berdearen 25. urteurrena delarik eta hiriak jaso dituen aitorpenak kontuan hartuz. Izan ere, IGIren kontzientziazio eta zabalkunde lana oinarrizko tresna izan da Gasteizen hainbestetan aipatzen dugun eta kanpoan ezagun bihurtu gaituen DNA berde hori geureganatzeko”, nabarmendu du Ingurumen zinegotzi Iñaki Prusillak. Atariko koordinatzaile Gorka Belamendiarekin batera eman du prentsaurrekoa zinegotziak, eta azpimarratu du programazioa IGIrekin lankidetzan aritzen diren zenbait erakunderekin batera osatu dela.\nPrograman hiru erakusketa aurkituko ditugu: lehena, Alemaniako Natura Argazkilarien Elkartearen ‘European Wildlife Photographer of the Year’ erakusketa, 84 irudi harrigarriz osatua eta berriro ere Atarian ikusgai jarriko dena. Dagoeneko bisitatu daiteke. Bigarrena, ‘Saguzarrak: gauaren aliatuak’ izenekoa, SECEMU-Saguzarrak Kontserbatu eta Ikertzeko Espainiako Elkarteak antolatua eta Juan Tomás Alcalde, Iñaki Martínez eta José Manuel Castrilloren lanak biltzen dituena. Gasteizen bizi diren espezieak ikusi ahalko dira bertan. Martxoan, berriz, AVIS Produkzioak enpresak landutako ‘Klima aldaketari aurre egitea’ bideo-erakusketa irekiko da. Goi mendietako espezieek berotze globalari nola egin behar dioten aurre erakusten du.\nOrobat, ingurumen sentsibilizaziorako ildo berria estreinatuko du Atariak, familiei begira. ‘Natura familiartean’ programa da, 6 eta 10 urte bitarteko umeak dituzten familientzat, Salburuko natura basatian esperimentatu dezaten. Horretaz gain, askotariko jarduerak antolatu ditu IGIk: era guztietako hitzaldiak (landareei eta hariztiei buruz, pizido eta akainei buruz, Ebroko deltako parke naturaleko zuzendari Francesc Vidalek emango duena…), ikastaroak (argazkigintza edo boilurrei buruzkoak), natura ibilbideak (baso-igel jauzkaria, urubia edo beste hegazti batzuk ezagutzeko…), inauteri aurreko lantegiak eta Euskadiko Hazien Sareak Olarizun antolatutako ateak zabaltzeko jardunaldiak. Beste berritasun bat ‘Eraiken-ek etxe osasuntsuak aktibatzen ditu’ izeneko jarduera da, martxoaren 14an, eraikuntzaren institutuarekin batera antolatua.\nWeb-orri hauetan kontsultatu daiteke programa osoa: www.vitoria-gasteiz.org/cea, www.vitoria-gasteiz.org/ataria eta www.vitoria-gasteiz.org/anilloverde . Jardueretan parte hartu nahi dutenek dagoeneko eman dezakete izena, udalaren web-orrian, Atarian, 010ean edo gizarte etxeetan. Jardueren tarifak ere leku horietan kontsultatu daitezke.


Elizak emakumeei ezarritako hainbat ohitura (erditu eta gero, ezkontzean…) - Ahotsak.eus\nElizak emakumeei ezarritako hainbat ohitura (erditu eta gero, ezkontzean…)
Ohitura zaharrak, sinesmenak gizartean. Emakume batek ume jaioberria zuenean hainbat sinesmen, ohitura zahar, eta bestelako zaindu behar izaten zituen. Elizatik pasatu gabe ezin zen emakumea teilapetik irten. Bataioa umea jaio eta berehala egiten zen. Eliza-sartzea. Ezkontzetan ere zapi bat ipintzen zitzaien senar-emazteei.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BEA-033-028 kodeko bideoa nahi duzula aipatzea: ahotsak@ahotsak.eus\nOhitura zaharrak, sinesmenak gizartean. Emakume batek ume jaioberria zuenean hainbat sinesmen, ohitura zahar, eta bestelako zaindu behar izaten zituen. Elizatik pasatu gabe ezin zen emakumea teilapetik irten. Bataioa umea jaio eta berehala egiten zen. Eliza-sartzea. Ezkontzetan ere zapi bat ipintzen zitzaien senar-emazteei.\nGaia(k): Ohiturak eta bizimodua » Erlijioa » Ohiturak eta sinesmenak , Ohiturak eta bizimodua » Erlijioa » Elizaren indarra , Familia eta harremanak » Bikote kontuak » Ezkontzak , Ohiturak eta bizimodua » Osasuna » Jaiotzak , Ohiturak eta bizimodua » Erlijioa » Sakramentuak\nDoktrina eta sakramentuak\nEzkontzak eta arreoak\nFruta lapurretan eta konfesioak


GFAko artxibo historikoak > Gipuzkoako Probintziako Artxibo Historikoa > Estatuko Administrazioaren funtsak Gipuzkoan > Gipuzkoako Estatistikako Probintzia-ordezkaritza (INE). > Gobernu > Zerbitzu-kudeaketa\nUrtekari estatistikoaren espediente orokorrak\n[o] 1928 / 1946\nEstatistikako Probintzia-atala (Gipuzkoa). , Ekoizle\nUrtekari estatistikoa egiteko korrespondentzia eta dokumentazioa dago. Halaber, beste atal batzuetan hainbat motatako estatistiken laburpenak kontsulta daitezke, dagokion urteko urtekari estatistikorako erabiltze hutsagatik. Hala nola, errepideetako zirkulazio-istripuen laburpenak, ongintza-estatistikakoak, ardogintza-ekoizpenekoak, ogi-fabrikaziokoak, autoetan bidaiariak mugitzekoak eta udal-zorren parteak aurki daitezke.\n5. Lotutako dokumentazioaren eremua\n5.3. Deskribapen unitateak\nAtal honetan jasotako informazioa atal hauetako dokumentuen artean ere aurki daiteke:\nErrepide eta bideetako zirkulazio-istripuen estatistikak\nGizarte- eta Lan- estatistikak\nEX Urtekari estatistikoaren espediente orokorra. 1928 / 1930\nEX Urtekari estatistikoaren espediente orokorra. 1932 / 1940\nEX Probintziako Urtekari estatistikoa egiteko espedientea. 1940 / 1946\nEX Probintziako urtekari estatistikoa. 1942 / 1945\nEX Urtekari estatistikoaren espediente orokorra. 1929 / 1932\nNúmero de registros: 5 1 de 1


Jaietarako erakusleiho lehiaketa antolatu du Udalak - Gaurkotasuna - Hondarribia\nJaietarako erakusleiho lehiaketa antolatu du Udalak\nHiriko komertzioei deituta, hirugarren urtez antolatzen da\nUdaleko Turismo eta Merkataritza Departamentuak hirugarren aldiz Jai Nagusietako Erakusleiho Lehiaketa antolatu du, merkatal dendei begira. Izenemateko epea abuztuaren 11n ireki eta 18an itxiko da Udaleko BAZen.\n“Merkataritza herriko biziaren partaide egin nahi da, eta ondoen apaindua den establezimenduari saria emango zaio” dio Maria Serranok, Merkataritza eta Turismoko zinegotziak.\n“Lehiaketa honen bidez herriko jaiak apaintzeko beste urrats bat eman nahi da. Iaz jarri genuen abian eta ikusita eman zituen emaitzak ikusita, aurten errepikatzea erabaki dugu. Erakusleihoen apainketak abuztuaren 24tik irailak 11 arte egon behar du, eta parte hartu ahal izango dute kalera ematen duen erakusleihoa duten establezimendu guztiek, baldin eta martxan baldin badaude”.\nEpaimahaiak diseinua, sormena, irudi komertziala eta produktuaren aurkezpena izango ditu kontuan. Erakusleiho onenentzat hiru sari izango dira, 450, 300 eta 200 eurokoak.\nSerrano zinegotziak dei egiten die “merkatal denden jabeei lehiaketan parte har dezaten eta bere dendak apain ditzaten jaietako irudi eta koloreekin. Jaietan antolatzen dugun hau Gabonetan eta Inauterietan antolatzen ditugunei batu egin behar zaie, bertoko merkataritza indartzeko asmotan”.


Cristobal Gamon ikastetxeko lau gela itxi dituzte eta ikasleak konfinatu : Oarsoaldeko Hitza\nCristobal Gamon ikastetxeko lau gela itxi dituzte eta ikasleak konfinatu\nFamilia artean izan dira kutsatzeak, eskola kanpoan, eta momentuz bost ikasle dira COVID-19agatik kutsatutakoak.\nCristobal Gamon ikastetxeko lau gelako ikasleak konfinatuta daude igandeaz geroztik. HHko 4. mailako hiru gela eta LHko 5 gelako ikasleak dira konfinatutakoak. Larunbatean jakinarazi zioten ikastetxe horretako zuzendaritzari bertako ikasle diren bi haur COVID-19gatik positibo izan direla, eta berehala abiatu zuen protokoloa ikastetxeak Garazi Lopez de Etxezarreta Hezkuntza zinegotziak HITZA-ri.jakinarazi dionez.\nAtzo bertan ikasle horiekin harremana izan duten ikasleei PCR probak egin zizkieten ikastetxeko gimnasioan. Proba horietan, beste hiru positibo hauteman dituzte. Familia artean izan da kutsatzea eta eskolatik kanpo, Lopez de Etxezarretak azaldu duenez.\nUdalak, bere aldetik, atzo bertan eta behin PCR probak amaitutakoan COVID-19an positibo izan diren ikasleen geletan eta gimnasioan desinfekzio lanak egin zituen.\nLau gela itxi dituzte momentuz, eta horietako ikasleak etxean daude konfinatuta; Hezkuntza zinegotziak azaldu duenez, baliteke datozen orduetan gela gehiago itxi behar izatea.


Sopelako Udala - Elkarrekin euskara bizi, erabili!\nZu hemen zaude: Hasiera Albisteak Elkarrekin euskara bizi, erabili!\nAzken eguneraketa: 2020eko urriaren 07a\nEa... Zer da Berbalaguna? Euskaraz hitz egiteko ohitura dutenak eta mintzapraktika egin nahi duten pertsonak batzeko egitasmoa da. Era berean, ohitura galdu eta euskara bizi eta erabili nahi duten lagunek ere izena eman dezakete.\nZertarako? Euskara hobetzeko; gehiago, gehiagorekin eta gehiagotan erabiltzeko; euskaraz bizitzeko; Uribe Kosta euskalduna sortu, indartu eta zabaltzeko...\nNola? Astean behin INTERNET BIDEZ elkartuko gara, talde txikitan, ordubeteko saioetan. Gainera, beste Berbalagun taldeekin batera onlineko ekintza osagarrietan parte hartzeko aukera ere izango dugu. Egitasmoan parte hartzeko, euskaraz komunikatzeko gutxieneko maila, 18 urtetik gorakoa izatea eta beharrezko azpiegitura teknikoa eta interneteko lotura (ordenagailua edo sakelekoa) izatea beharrezkoa da.\nIZEN-EMATEA URRIAREN 22RA ARTE! (nahiz eta aurrerago ere izena emateko aukera egongo den).\ntelefonoz: 688 747 207\nonline galdetegia: labur.eus/ukberbalaguna


Kantera BBK - Bilbao Basket\nKantera BBK 2018-2019ko sasoian sortu zen, Bizkaiko saskibaloiak egindako eskariari erantzuteko, hau da: proiektu integral bat izatea, non urte bakoitzean gehien nabarmendu diren jokalariak lehiatu daitezkeen eta prestakuntza tekniko eta pertsonala jaso, euren gaitasunen maila gorenera iritsi ahal izateko.\nKANTERA BBK PROIEKTUA\nHorrekin batera, proiektu honek zuzeneko lotura ezartzen du Bizkaiko klubekin, sentsibilitateak bilduz eta geure burua proiektu handinahiago eta komunago baten bidean indartuz, gizonezkoen eta emakumezkoen kategorietako klubak integratuz.\nProiektuak prestakuntza ere eskaintzen du oraingo eta etorkizuneko entrenatzaileentzat, eta, halaber, Bizkaiko 38 saskibaloi-kluben proiektu komun bati atxikitzea.\nKantera BBK proiektua behar bati erantzuteko sortu zen, alegia, ahaleginaren kultura eta saskibaloiaren balioak oinarriko kirolarekin batzea eta kalitatearen hezkuntzan eta osasun onaren transmisioan erreferente izatea. Era horretan, 2030 Agendaren Garapen Jasangarriaren Helburuekin bat datorren erakunde gisa ditugun fokuetako bati erantzuten diogu:\nHelburua: Osasun Ona. Guztiontzat eta adin guztietan bizimodu osasungarria bermatzea eta ongizatea sustatzea.\nHelburua: Kalitatezko Hezkuntza. Guztiontzako kalitatezko hezkuntza inklusiboa nahiz bidezkoa bermatzea eta etengabeko ikaskuntzarako aukerak bultzatzea.\nSasoi honetan, gure harrobiko jokalari batzuen sostengua izan dugu ACBko taldearen entrenamenduetan, eta kategoria gorenean debutatu ere egin dute.\nOrobat, Bilbao Basket Fundazioak Kantera BBK Sarien I. Edizioa abiatu du, helburu honekin: gure gizartea osatzen duten eta Harrobi baten funtsaren balio propioen enbaxadoreak diren pertsonen talentua, asmamena eta gaitasuna sustatzearen alde lan egiten duten Bizkaiko gizarte- eta kirol-eremuko erakunde eta pertsonen balioa nabarmentzea.\nKANTERA BBK SARIEN I. EDIZIOA\nKantera BBK Sarien lehenengo edizioak Juanjo Morenoren eta BIAAFen lana aitortu du. Bilbao Basket Fundazioak eta BBKk bat egin dute gure gizartea osatzen duten pertsonen talentua, asmamena eta gaitasuna sustatzearen alde lan egiten duten Bizkaiko gizarte- eta kirol-arloko erakunde eta pertsonen balioa nabarmentzeko.\nKantera BBK sariak harrobi baten funtsaren balio propioak konpartitzen dituzten pertsona eta erakunde horiek aitortzeko sortu dira. Lehenengo edizioan bi saridun egon ziren, bata saskibaloiaren eremukoa eta bestea eremu soziokulturalekoa. Kirolaren eremuan, Kantera BBK Sariek Tabirako STk prestakuntzaren arloan gauzatzen duen lan bikaina aitortu zuten, Juanjo Morenoren figuran islatuta. Bizitza osoa talentua trebatzera dedikatu zuen erreferente bati hil ostean emandako sari bat.\nEremu soziokulturalean, BIAAFen lana aitortu zen (Bilbao International Art and Fashion), diseinugile berriak nazioartean bistaratzearen alde egindako lanagatik. Bilbao Arteren lankidetzarekin, Kantera BBK Sarien garaikurra Urtzi Ibarguenek diseinatu du, Bilbao Arte Ekoizpen Artistikorako Zentroko artisten harrobiarekin egindako lehiaketa baten ostean. Ekitaldia BBK Salan izan zen (Kale Nagusia 19-21), 2021eko ekainaren 16an, 18:00etan.\n1.Entrenatzailea: Mikel Torre\nLaguntzailea: Pablo Albisu, Xabier Zabala, Ibon López de Letona\nFisioterapeuta: Pablo Albisu, Diego Duque y Unai Alonso\nPrestatzaile fisikoa: Álvaro Gómez-Rubiera y Mikel Mesperuza\nIker Cortajarena Castroviejo 28/02/2003 1,9\nEneko Salinero Garcia 25/01/2002 1,87\nJorge Antolín Arribas 13/10/2004 1,97\nBright Martins Oluremi 14/06/2002 1,9\nEndurance Amenaghawon Amenaghawon 13/03/2003 1,96\nElvis Ude 01/09/2003 2,02\nGonzalo Basterretxea Laca 15/04/2002 1,90\nEUSKAL LIGAKO JUNIORRA\n1.Entrenatzailea: Ibon López de Letona\nLaguntzailea: Eneritz González, Rafa Luz, Unai Barandalla\nAgustin San Emeterio Alonso 11/06/2005 1,92\nDavid Monge Lantarón 18/05/2005 1,92\nUnai Maguregui López 17/05/2005 1,87\nJulen García Martín 30/04/2005 1,87\nDiego Moro Escauriaza 20/04/2005 1,91\nMarkel Iturrioz Bras 16/03/2005 1,92\nOier Rivas Minguez 07/09/2004 2,02\nIker Chacón Rodriguez 05/05/2004 1,91\nJavier Rodríguez Laguna 15/03/2004 1,93\nAiert Velasco Bilbao 23/02/2004 1,8\nBeñat Artiagoitia Arnaiz 11/02/2004 2,05\nKepa De Castro Hurtado 29/01/2004 1,84\nDI (DESGAITASUN INTELEKTUALA)\n1.Entrenatzailea: Endika Ledesma\nOier Bilbao Salazar 15/12/2000 1,58\nAnder Valdecantos Linaje 28/04/2001 1,67\nIrati San Jose Gutierrez 18/12/2001 1,38\nLuka Jauregui Madariaga 16/06/2000 1,78\nIván Ansotegui Sánchez 06/02/2004 1,64\nAndoni García Gómez 13/06/2001 1,65\nImanol Urquijo Muñoz 06/10/2000 1,6\nAdrian Vallejo San Vicente 01/12/1999 1,5\nHodei Barandalla Rodriguez 27/01/1999 1,7\nAlba Perez Martin 22/05/2004 1,53\nUnai Torres Rodríguez 13/12/2000 1,74\nAnton Martin Novo 10/11/2006 1,58\n1.Entrenatzailea: Iñigo Furundarena\nLaguntzailea: Ricard Mendieta y Yaiza Dosal\nAner Sardui Sardui 07/12/2007 1,72\nAimar Mintegui Costa 16/10/2007 1,79\nHaritz Mateo Bernadó 10/09/2007 1,9\nIon Barroso Butron 02/05/2007 1,92\nAnton Alaña Unzue 21/03/2007 1,79\nGuillermo- Bravo Rojas 09/01/2007 1,74\nRuben Rodriguez Conde 21/12/2006 1,85\nAnder Aguirre García 02/07/2006 1,74\nLander Barruetabeña Rodríguez 26/06/2006 1,92\nHector Esteban Cobo 18/04/2006 1,88\nEneko Ramos Blanco 25/01/2006 1,86\nJuan Rodrigo Pardo 22/01/2006 1,84\nPablo Zorelle Alvarez 08/01/2006 1,96\nKADETE BEREZIA (HAURRAK)\n1.Entrenatzailea: Aimar Herrán\nLaguntzailea: Diego Duque y Amets Ulibarri\nPatrik Alaña Unzue 06/04/2010 1,5\nMarkel Bengoetxea Asenjo 02/02/2010 1,72\nPablo Alijarte Carrero 25/12/2009 1,69\nLander Saitua Okaranza 20/04/2009 1,65\nJon Frías Díaz 24/09/2009 1,71\nMikel Liñares Villate 09/07/2009 1,7\nPablo Valencia Urbon 27/02/2009 1,74\nGuillén Liendo Ibáñez 26/02/2009 1,53\nJon Gómez Cenitagoya 25/02/2009 1,78\nStefan Toader Banica Banica 13/01/2009 1,86\nIzei Pérez Torrontegi 12/08/2008 1,74\nAsier Fernández Fernánde de Marticorena 28/07/2008 1,83\nJavier Ochoa López 17/06/2008 1,57\nJulen Gascón Lapido 06/05/2008 1,54\nAimar Domínguez Etxenagusia 09/04/2008 1,8\nAimar Amesti Maortua 26/01/2008 1,63


Aurreraka elkarteak kosmetika naturalari buruzko tailer bat antolatu du Amurrioko Kultura Etxean | El Correo\nZurekinAurreraka elkarteak kosmetika naturalari buruzko tailer bat antolatu du Amurrioko Kultura Etxean\nAurreraka elkarteak kosmetika naturalari buruzko tailer bat antolatu du Amurrioko Kultura Etxean\nSERGIO EGUÍA Sábado, 18 noviembre 2017, 23:06\nAbenduaren 2an eta 16an, biak larunbata, azala eta osasuna zaintzeko kosmetika naturala prestatzeko ikastaro bat eskainiko da; osagarri merkeak eta gertukoak erabiliko dira. Amurrioko Kultur Etxean egingo da, 10:00etatik 14:00etara. Aurreraka Emakumeen Elkarteak antolatutako ekintza bat da. Ikastaroa hamaseitik gorako pertsonei zuzenduta dago. Gehienez hamabi pertsonek eman ahalko dute izena. Kosmetika naturalari buruzko tailer honen helburua da gero produktu hori etxean egiteko prozesua erraztea eta erosketa ohiturak aldatzea, produktu osasuntsuak eta pertsonekiko eta gure planetarekiko begirunetsuagoak direnak eroste aldera. Ikastaroaren prezioa 25 eurokoa da. Material guztiak prezio horren barnean daude. Interesdunek izena eman ahal dute azaroaren 15etik 24ra bitartean Aurrera elkartearen egoitzan (Kultur Etxea) 11:00etatik 13:00etara, edo kultur zentro horretan.\nLehen egunean, abenduaren 2an, haur-kosmetika (kolpeentzako krema, ipurdirako krema, eztularentzako baltsamoa…) eta aurpegiko zainketa (makillajea kentzeko lozioa, buztin berdeko maskara, zimurren aurkako lozioa, zahartzearen aurkako krema…) landuko dira. Ikastaroan bigarren saioan, abenduaren 16an, hauek jorratuko dira: kosmetika terapeutikoa (artikulazioetako eta muskuluetako minaren aurkako baltsamoa, erreduren aurkako baltsamoa...) eta "egizu zure spa" (masajerako kandelak, komunerako bonbak eta komunerako burbuilak).\nFelix M. Goñi EHUko ikertzailea saritu du Argentinako Gobernuak Araskik 110.000 euroko babesa jasoko du, berriro goi mailan lehiatzeko


Harrobiaren kronikak (2015 - 10 - 10/11) - CD Anaitasuna\nHarrobiaren kronikak (2015 - 10 - 10/11)\non 2015 Urria 12\nJubenil eta Kadete neskek lortutako garaipenek harrobiaren asteburu gaziari gozotik eman zioten. Jubenilen mutilei azken unean partida berdindu zieten. Ohorezko kadete mutilek, berriz, azken unean hiru puntu lortzetik ezer gabe bueltatu ziren Bergaratik. Kadeteen 1go mailako mutilek punturik batu gabe jarraitzen dute Infantil Txikiek bezala, eta Ohorezko infantil mutilek partida serioa eginda puntu bat lortu zuten.\nHasieran ontzat ematen zuten puntua gazi bilakatu zen amaieran Euskal Ligako Jubenilentzat\nSailkapenean hirugarren postuan zegoen aurkaria bisitatu zuten Jubenil mutilek larunbatean. Hasieratik partidan eroso sentitu zen taldea eta neurketari sendo ekin zion, baloia ondo jokatuz eta aukera batzuk sortuz. Azken finean Ermua baino gehiago zirela erakutsi zuten. 20. minutuan Julen Aramendik egindako jokaldi bikain batean ondoren, Patxik baloia ermuarren atean sartzea lortu zuen. Hirugarren astez jarraian gola egitea lortu zuen Ermuan Patxik.\nEtxekoek ez zuten erreakzionatu, eta Anaitasunak ordura arte bezala jardun zuen. Horrela, atsedenaldira iritsi aurretik, huts eta bikoa egitea lortu zuen Anaitasunak Julen Aramendiren bitartez Hirugarren astez jarraian gola egitea lortu zuen larunbatean honek ere.\nBigarren zatiaren hasiera ez zen txarra izan gureen intereserako. Ermuarrak ez ziren ari minik egiten eta defentsan ondo kokatuta zegoen taldea, baina 10 minutu nahikoa izan ziren partida aldatzeko, Ermuak gola egin baitzuen. Golaren ostean etxekoak bigarrenaren bila joan ziren, baina gureek defentsan sendo jarraitu zuten partida amaitzeko bi minutu falta ziren unera arte. Zorte txarreko jokaldi batean binakoa egitea lortu zuten ermuarrek.\nBurumakur itzuli ziren gureak etxera, baina puntuak batzen jarraitzen dute gureek eta sentsazio ona ari da ematen taldea. Hurrengo jardunaldian, larunbatean, Lengokoak jasoko dute Txerloian arratsaldeko 17:00etan.\nJokatutako hiru jardunaldiak irabazi ostean lidertzan dira Jubenil neskak\nEz zion ondo ekin neurketari taldeak eta zalantza erakutsi zuen une batzuetan. Hala ere, pixkanaka partidan sartu eta Oiartzungo taldea kontrolpean hartzea lortu zuten lehen zatiaren amaierarako.\nBigarren zatian lasaiago zelairatu zen taldea eta gure neskek beraien jokoa erakusteko aukera izan zuten. Zelai erdiko jokalariek menpean izan zituzten oiartzuarrak eta honez gain, kontraerasoetan aukerak sortu eta min egitea lortu zuten.\nGolegileak: Ane Juaristi (2), Oihane Ucin eta Irantzu Albizuri\nDatorren jardunaldian mailako honetan aurkituko duen aurkari gogorrenetakoa, Tolosa izango dute aurrean larunbat arratsaldeko 17:30etan.\nHiru puntu lortzetik ezer ez lortzera pasatu ziren Kadete mutilak partidako azken minutuetan\nZortea ez zuten lagun izan gureek Bergaran ere. Etxekoak sendo irten ziren zelaira eta hasieran minutu onak izan zituzten, baina neurketak aurrera egin ahala gureak zelaian kokatu eta min egiten hasi ziren. Patxadaz hartutako lehenengo jokaldietako batean egin zuen Anaitasunak gola. Emmanuelek ezker hegalean zelai erdi inguruan hartu zuen baloia eta kontrolarekin barrura eginez urrutitik jaurtiketa indartsu batekin aurretik jarri zuen Anaitasuna. Atsedenaldira bitartean gure mutilak nagusi izan ziren eta nahiz eta aukera gehiago ere izan zituzten bigarrena egiteko, huts eta bateko emaitzarekin joan ziren aldageletara.\nBigarren zatian etxekoek sendo ekin zioten eta gure atzelari batek atezainari egindako atzeranzko pase batean argi ibili zen etxekoen jokalari bat baloia ostu eta banakoa ezartzeko. Gure mutilek ez zuten jakin gol horri erantzuten eta asko kostatu zitzaien aurrera egitea. Bergarak bigarren golaren bila jarraitu zuen, baina lortzen ari ez zirena epaileak oparituta egin zuten. Penaltirik ez zegon lekuan penaltia adierazi eta bi eta batekoa egin zuten.\nGure mutilek ezinbestean egin zuten aurrera eta etxekoak 10 jokalarirekin gelditu zirela baliatuta binakoaren bila lanean segi zuten. Baita lortu ere, Mattin Martinek falta bat baliatu baitzuen burukada sareetara bidaltzeko. Ondoren, futboleko minutu eroak iritsi ziren. Epaileak Emmanueli egindako penalti argia adierazi zuen eta Emmanuel bera izan zen jaurtitzeko ardura hartu zuena. Bergarako atezainak, zoritxarrez, nabaritu egin zion jaurtiketa.\nZortea ere ez zuten lagun izango gureek hurrengo minutuan gertatu zen jokaldian. Gorka Larrañagari kamisetatik heldu zion etxeko jokaldi batek falta garbia eginez, baina epaileak ez zuen ezer adierazi, Gorkari baloia lapurtu eta jokaldi horretan bertan hiru eta bikoa egin zuten etxekoek.\nHurrengo jardunaldian Lazkao jasoko dute San Juanen larunbat eguerdiko 12:00etan.\nEtxetik kanpo lortu dute lehen garaipena Ohorezko Kadete neskek\nPartida txukuna jolastu zuten gure neskek eta asko sufritu bazuten ere, hiru puntuak etxeratzea lortu zuten. Hasieratik jokoan nagusi izan ziren gureak eta modu horretan iritsi zen huts eta batekoa Maria Juaristiren golarekin.\nBigarren zatia hastearekin batera, banakoa egin zuten donostiarrek. Gure neskak ez ziren kikildu eta erasoan gogor jarraitu zuten. Aukera ugariren ondoren partida bukatzeko hiru minuturen faltan, berriro Maria izan zen atea zulatzea lortu zuena bat eta bikoa ezarriz.\nBide onetik doaz neskak, joku ona eta sasoi polita erakutsiz. Datorren jardunaldian etxean, San Juanen jokatuko dute Intxaurdiren aurka larunbat arratsaldeko 15:30etan.\nKadeten 1go mailako mutilek beste jardunaldi bat itxaron beharko dute lehen puntuak batzeko\nLehen zatian bi taldeek ez zuten aukera garbirik izan eta bi taldeetako inor ez zen gai izan partidaren kontrola hartzeko. Hala ere 30. minutuan zestoarrek gola egitea lortu zuten eta bat eta hutseko markagailuarekin joan ziren atsedenaldira.\nAnaitasunak lehen zatian egin ez bezala, serio eta sendo ekin zion bigarren zatiari, eta berehala banakoa egitea lortu zuten Zuhaitz Garateren golari esker. Jarraian Anaitasunako Iker Moto jokalariari egindako penalti garbi bat ere egon zen, baina epaileak ez zuen ezertxo ere adierazi. 15 minuturen faltan, berriz, zestoarrek bi eta batekoa egin zuten area ertzetik egindako falta jaurtiketa batetik eta bost minuturen faltan etorri zen hiru eta batekoa.\nAnaitasunako Kadeteen 1go mailako mutilek garaipenik lortu gabe jarraitzen dute, baina agerikoa da taldea bere jokoa hobetzen ari dela. Hurrengo jardunaldian Ikasberriren aurkako derbia izango dute larunbat goizeko 10:00etan.\nHistoria gutxiko neurketa izan zen larunbat arratsaldekoa\nPartida hastearekin batera urduritasuna nabari zen zelaian. Lehenengo zatian ez zuten aukera handiegirik sortu bi taldeek eta atsedenaldira hutsean iritsi ziren.\nBigarren zatian indartsu irten zen taldea berdegunera aldaketa batzuk egin ostean, baina Bergara zerbait gehiago izan zen San Juanen. Bi taldeek lehen zatian izan ez zituzten gol-aukerak egin zituzten hiru puntuak lortzeko, baina azkenean puntu banaketarekin amaitu zen neurketa.\nDatorren jardunaldian Aloña Mendiren aurka neurtuko dituzte indarrak larunbat goizeko 11:30etan.\nEibarrek joko onaren bitartez hiru puntuak lortu zituen San Juanen larunbat goizean\nHotza izan zen nagusi San Juanen jokatu zen neurketan. Gaztetxoak gogotsu irten ziren zelaira, baina aurkariek beste maila bat dutela erakutsi zuten. Lehen zati kaskarra egin zuten gure mutilek, denbora guztian baloiaren atzetik eta gaizki kokatuta egon zirelako, baina bigarren zatian beste sentsazio bat eman zuten.\nHuts eta batekoarekin joan ziren aldageletara, baina bueltan azkoitiar kasta atera zuten nahiz eta Eibarren golak gureek egindako akatsetatik etorri ziren. Futbolean saiatu ziren gureak, baina oraindik gaztetxoak dira eta ikasteko garaian daude. Ahalegina egin eta duten izaera erakusten badute, ez dago gehiago eskatzerik.\nEntrenatzaileak harro gelditu ziren egindako partidarekin, bigarren zatian izandako eraldaketarekin eta badakite lana eta esfortzuarekin gauzak hobetu ditzaketela. Konfidantza izateko eskatzen diete mutilei, futbolean bai baitakite.\nHurrengo partida Amaikak Bat taldearen aurka izango dute igandeko goizeko 11:00etan.


Irekia Eusko Jaurlaritza - Gobierno Vasco :: EHAA xedapena 201704814\nOrgano emailea: ETXE EDER, S.COOP. - EN LIQUIDACIÓN\nHurrenkenaren zenbakia: 201704814\n2017Ko irailaren 27an, 19:30ak zirela eta bigarren deialdian, likidazioan den Etxe Eder S. Coop. sozietatearen ezohiko batzar orokorra egin zen, kooperatibaren egoitzan (Berriotxoa kalea, 45, Elorrio, Bizkaia), kooperatiba osatzen duten 38 bazkideetatik 36 han zirela. Bertan, honako erabakiak hartu ziren, aho batez:\n«Likidazioan den Etxe Eder S. Coop. sozietatea desegin eta likidatzea».\n«Kooperatibako administratzaileak kargutik kendu eta Igor Irazabal Martinez jauna izendatzea kooperatibaren likidatzaile bakarra, sozietatearen estatutuetako 44. artikuluak eta Euskadiko Kooperatiben ekainaren 24ko 4/1993 Legearen 90. artikuluak ezarritakoaren arabera».\n«Aho batez onartzea 2017ko irailaren 27an itxitako likidazioaren hasierako balantzea».\n«Aho batez onartzea likidazioan den Etxe Eder, S. Coop. sozietatearen ondare-egoeraren azken balantzea».\n«Aho batez onartzea sozietatearen ondasunak banatzeko proiektua. Proiektu hori Euskadiko Kooperatiben ekainaren 24ko 4/1993 Legearen 94. artikuluan xedatutakoaren arabera egin da. Hona hemen proiektuaren funtsa:\n«Likidazioan den Etxe Eder, S. Coop. sozietatearen ondasunak –20.848,47 euro– ordaintzea, ekainaren 24ko Euskadiko Kooperatiben 4/1993 Legean xedatutakoaren arabera».\n«Ezohiko batzar orokor horretan hartutako erabakiak jendaurrean jartzeko beharrezko diren izapide guztiak egitea, derrigorrez egin behar baita hori Euskadiko Kooperatiben Erregistroan inskribatu ahal izateko».\nEzohiko batzar orokorreko akta batzarraren amaieran onartu zen, eta likidatzaile bakarrak izenpetu zuen egun horretan bertan, 20:30ean.\nJasota geratu da erabaki horiei dagozkien agiriak interesdunen eskura daudela kooperatibaren egoitzan.\nElorrio, 2017ko irailaren 27a.\nIGOR IRAZABAL MARTINEZ.\nIRAGARKIA, Inguru Abentura Koop. Elk. Txikia kooperatiba-sozietatea desegin eta likidatzeari buruzkoa.


Katalanak, bozkatzera deituta : Norabidea\nKataluniako Parlamentuak onartutako kontsulta legea aldizkari ofizialean argitaratu ondoren, Artur Mas Generalitateko lehendakariak Katalaniako etorkizunari buruzko kontsulta deitzeko dekretua sinatu du. Sinatze ekitaldi instituzionalean, kontsulta egitearen aldeko indar politikoek parte hartu dute, Artur Mas lehendariari eta bere gobernuari babesa emanez.\nBi galdera planteatzen dira kontsultan:\na) Vol que Catalunya esdevingui un Estat? [Nahi duzu Katalunia estatu bat izatea?]\nErantzuna baiezkoa bada, bigarren galdera honi erantzun behar zaio:\nb) Vol que aquest Estat sigui independent? (Nahi duzu estatu hau independentea izatea?]\n- Kontsultarako deialdiaren dekretua\n- Artur Mas Kataluniako Generalitateko lehendakariaren adierazpen instituzionala\n- Kontsultaren webgune ofiziala\n- Kontsultaren boto papera (pdf)\nKONTSULTAREN KANPAINAKO BIDEO INSTITUZIONALA\nARTUR MAS KATALUNIAKO LEHENDAKARIAREN ELKARRIZKETA TV3-N\nEtiketak: Artur Mas, Katalunia, kontsulta, politika, zuzenbidea\n« Independentzia eta lurraldetasuna eztabaidagai\nEspainiako Estatuaren betoa Kataluniako kontsultari »


Inprimagailuarekin, NPACK botila biribilen maketatzeko makina automatikoa - TopFillers\nHasiera / Etiketatzeko makinak / Inprimagailuarekin NPACK botila biribilen fabrikazio automatikoa\n1. Aplikazioaren esparrua\nPLM-DLM104 Etiketatzeko makina eredua, tamaina askotako forma biribileko produktuetarako, esaterako, botila, poteak, elikagaien latak, sendagaiak, eguneroko produktu kimikoak eta bestelako industria arinak.\n2. Ekipoen osaera\nArmairu elektrikoa, transmititzeko mekanismoa, botilako gailu bereizgarria, Roll etiketa gailua, eskuila etiketa gailua, 1 # etiketa motorra, sistema eragilea eta kontrol sistema;\n3. Ekipoen funtzioaren ezaugarriak\n1) Kontrol-sistema: SIEMENS markako PLC kontrol-sistema erabili, funtzionamendu egonkor handia eta porrot-tasa oso baxua du.\n2) Sistema eragilea: Gizonaren makina 7 hazbeteko ukipen-pantaila kontrolatzen du, zuzenean ikusmen interfazea funtzionamendu erraza, txinera eta ingelesa bi motako hizkuntzarekin, laguntza funtzio aberatsa eta akatsak bistaratzeko funtzioarekin batera.\n3) Egiaztapen-sistema: erabili LEUZE markako etiketa-sentsorea, kontrol automatikoko etiketa geltokia, egonkorra eta erosoa ez dute langileen baldintza askoz altuagoak.\n4) Bidali etiketa sistema: erabili SIEMENS potentzia handiko servo kontrol sistema, egonkorra abiadura handikoarekin.\n5) Alarma funtzioa: etiketa isurketak, etiketa etetea edo beste makina bat gaizki funtzionatzen duten bitartean, guztiak alarma geldituko dira eta gelditzen dira.\n6) Makina-materiala: Makina eta ordezko piezak S304 altzairu herdoilgaitza eta anodizatutako aluminiozko aleazio zaharra erabiltzen dute, korrosioarekiko erresistentzia handia eta inoiz ez herdoiltzeko.\n7) Behe-tentsioko zirkuitu guztiek Schneider marka alemaniarra erabiltzen dute.\nAvery marka alemaniarra\nekoizpena (botilak / min)\n20-200 (botilaren tamainaren menpe)\n± 1,0 mm (planoaren zimurtasunaren arabera)\netiketa itsasgarria, gardena edo opakua\nzabalera: 15-160mm Luzera: 15-300mm\netiketa erroldaren barne diametroa\netiketa erroldaren kanpoko diametroa\nAC220V, 50 / 60HZ Fase bakarrekoa\nsentsore fotoelektrikoa (egiaztatu botila)\nsentsore fotoelektrikoa (egiaztatu etiketa)\nSentsore fotoelektrikoa (Egiaztatu etiketa opakua eta gardena）\nGarraio motor nagusia\nRolling label motorra\nBotilako motor bereiztua\nBotila Etiketa Makinetako bideoak\nPakete mota: botila, latak, poteak\nTentsioa: 110 edo 220v edo 380V\nNeurria (L * W * H): 1800 (L) 700 (W) 1270 (H) mm\nZiurtagiria: ISO CE\nDrive Motor: Avery marka alemaniarra\nEtiketatzeko abiadura: 60-200 pieza / min\nBotila mota: Botila biribila / poteak / latak\nProduktuaren izena: botila biribilkatzeko auto automatikoa\nMateriala: S304 altzairu herdoilgaitza\nAbantaila: Fabrikaren prezioa Ekonomia Etiketatzeko Makina\nIzena: pegatina etiketatzeko makina\nBestelako izena: Botila Labelteko Makina automatikoa\nXanpu Xurgatzeko Makina Merkeak Urrezko Hornitzailea


Hiznet 4: gazteak eta aisialdi plangintzak - Garaigoikoa\nHasiera » Sailkatu gabea » Hiznet 4: gazteak eta aisialdi plangintzak\nHamahiru ikerketa daude Hizneteko sakontze egitasmoetan gazteei buruz. Herri batzuetako egoera aztertzen da: Arrasate, Elorrio, Azpeitia, Soraluze, … Aldizkarien kontsumoa, interbentzio proiektu batzuk, euskararen kalitatearekin kezka duten ikerketa batzuk, …\nArgi dago gazteak direla euskal soziolinguistikaren arreta-gune nagusietako bat. Eta ikerketa kopuruan eta norabidean igarri egiten da.\nUgalde Begoña, Amaia: “Elorrioko gazteak eta euskara: gaitasunak, hizkuntza-ohiturak eta motibazioak”\nEtxeberria Zubelzu, Lierni: “Ibarrako gazte-hizkera: kode-alternantzia”\nZeberio Loinaz, Mikeldi (2012). “Gazteei zuzendutako euskarazko aldizkarien azterketa”\nArtola Lizarralde, Itxaro (2012). “Euskararen aingurak Arrasateko gazteen hizkuntza-praktikan”\nAranguren Zubimendi, Maddi (2012). “Azpeitiako gazteak eta euskara”\nAnduaga Insausti, Eneko (2012). “Iseka Gazte Taldea. Atarrabiako aisialdia, eta Iseka esku-hartzeak eragiten dituen ondorioak euskararen erabileran eta motibazioan”\nEtxabe Azkarate, Karmele (2010). “Kode alternantzia lagunarteko gazte hizkeran. Zaldibia eta Ordiziako kasuak”\nArizmendiarrieta Markuerkiaga, Kattalin (2007). “Euskalkiak eta gazteak”\nLeunda Senperena, Mikel (2007). “Soraluzeko gaztetxoak eta euskara. Gaitasuna, erabilera eta jarrerei buruzko azterketa”\nAgirregoikoa Azkorra, Jone(2006). “Urdulizko eskolaz kanpoko jardueretan euskara sustatzeko plangintza”\nEtxabe Iribar, Amets (2005). “Kode-alternantzia lagun arteko gazte-hizkeran”\nUrzelai Ezkibel, Inma (2002). “12-16 urte bitarteko gaztetxoentzako Gazte Txoko proiektua. Gune euskalduna sortzeko aitzakia”\nAisialdiko plangintzei buruzko hainbat ikerketa daude. Baina horietako batzuk gazte arlokoak izanik, gazteak aztertzen dituen alorrean sailkatu ditugu. Hortik kanpora, Bizkai aldeko bi ikerketa daude Hizneteko altxorraren barruan:\nMiruri Muruaga, Goizane (2012). “Getxo marka-futbola euskalduntzeko plangintza”\nManjon Lozoya, Roberto (2006). “Hizkuntza-normalizazioko proiektu bat Deustuko Menditarrak mendizaleen taldearentzat”\nApunte batzuk Ikergazteri buruz\nGroenlandiatik irakaspenak (eta 3)\nGroenlandiatik irakaspenak (2)\nGroenlandiatik irakaspenak (1)\nHizkuntza gutxitu bat ikasi


Gianism – WordPress plugina | WordPress.org Euskara\nginmo 2018(e)ko azaroaren 14(a)\nmotonori 2018(e)ko urtarrilaren 17(a)\ncv63kittyhawk 2016(e)ko azaroaren 30(a)\n“Gianism” software librea da. Ondoko pertsonek egin dizkiote ekarpenak plugin honi.\nGianism 1 eskualde-ezarpenera itzuli da. Eskerrik asko itzultzaileei beraien ekarpenengatik.\nItzul zaitez Gianism zure hizkuntzara.


Granadako Zientzien Parkean "Velociraptor"-ri buruzko erakusketa dago, narrastien eta hegaztien artean galdutako kate-maila. | Consumer\nGranadako Zientzien Parkean "Velociraptor"-ri buruzko erakusketa dago, narrastien eta hegaztien artean galdutako kate-maila.\nDinosauro bihozgabe horren eskala erreplika tridimentsional animatua du laginak.\n“Velociraptor” dinosauro haragijale bihozgabeenetako bat da narrastien eta hegaztien arteko kate-maila galdua. Lumaz estaliak zeuden, eta duela hamarkada bat arte ez zen hori ezagutzen, bere geruza ezkatazkoa zela uste baitzuen. Hala ere, nazioarteko komunitate zientifikoak 1994an Txinako ipar-ekialdean gertatu zen aurkikuntza onartu ondoren, teoria guztiak erabat aldatu dira.\nHala, bada, aditu batzuen ustez, hegaztiak espezie horren ondorengo zuzenak dira, eta, hedaduraz, baita “Dromaeosaurios” izeneko familia osoarenak ere. Gizarteari bere benetako itxura erakustearren, Granadako Zientzia Parkeak hiru dimentsioko erreplika bizia erakutsiko dio, zortzi hilabetez eta lehen aldiz Europan.\nKokoro enpresa japoniarrak egin du robota, Londresko Historia Naturaleko Museoaren aholkularitza tekniko eta zientifikoarekin. Eredu horrekin batera, orain dela gutxi arte “Abiadura-lasterkaria” zela uste zen irudipen bat eta BBC telebista publiko britainiarreko “Dinosauroen artean ibiliz” dokumentalaren sekuentzia bat ikus daitezke.\nPascual Rivas Granadako Unibertsitateko Paleontologiako katedradunaren arabera, “Velociraptor” bigarren dinosauro ezagun eta interesgarriena da, eta eboluzio-mugetan zegoen, alderdi askotan: “Orduko 60 kilometro inguruko abiadura zuen, atzapar ehiztari harrapari batzuk eta hortzeria oso gogorra. Agian dinosaurorik adimentsuena zen, garuna handiagoa zuen eta seguru asko odol beroa zuen”.\nBerezitasun horiek guztiek agerian uzten dute ale horren garrantzia, narrastien eta hegaztien arteko mugan baitago. Gainera, ezkatetatik lumetara igarotzea nahiko erraza dela frogatzen da.\nAbiadura-lasterkari baten lehen aurkikuntza 1923an egin zen, New Yorkeko Historia Naturaleko Museoak Gobiko basamortura (Mongolia) egindako espedizioan. Aurkitutako fosil ugarien artean “Velociraptor”-ko garezur bat zegoen kontserbazio-egoera bikainean, baraila ukituekin eta eskeletoaren gainerako zatiekin.\nAurkikuntza zirraragarriena 1971n gertatu zen. Berriro ere, eremu berean, mongoliar eta poloniar zientzialari-talde batek “Abiadura-lasterkari” eskeleto bat aurkitu zuten, “Protoceratops” izeneko dinosauro handiago bati lotua, borroka betean. Biak hil ziren harea-ekaitz batean duna bat gainean erortzean.\nabiadura-lasterkari erakusketa granada-eu


Euskal AEko biztanleria landuna %0,5 jaitsi eta langabezia-tasa %15,5 da 2014ko lehen hiruhilekoan\nBIZTANLERIA JARDUERAREN ARABERA SAILKATZEKO INKESTA (BJA), 2014ko 1. hiruhilekoa\nJarduera-tasak %57,2tan dirau, baina okupazio-tasa hiru puntu hamarrenez jaitsi da\nEuskal AEko lan-merkatuko 2014ko lehen hiruhilekoko datuen arabera, okupatuak 886.300 ziren, hiru hilabete lehenago baino 4.800 gutxiago, (%-0,5), Eustaten datuen arabera. Langabezia-tasa %15,5 da; 2013ko laugarren hiruhilekoaren aldean 0,3 ehuneko puntu gehiago.\nLandunen eta langabeen bilakaeren ondorioz, jarduera-tasa %57,2 da 2014ko lehen hiruhilekoan, aurreko hiruhilekoan bezalaxe.\nBizkaian 4.000 okupatu gutxiago daude, Gipuzkoan 1.300; Araban 700 gehiago. Gizon okupatuak aurreko hiruhilekoan baino 3.400 gutxiago dira eta emakumeak 1.300.\nOkupazio-jaitsierarik handiena, industrian eta zerbitzuetan\nBiztanle okupatuak 6.200 gutxiago dira industrian, 2.700 zerbitzuetan eta 800 nekazaritzan; eraikuntzan 5.000 gehiago.\nOkupazio-tasa, 16tik 64 urtera bitarteko biztanle-kopuruaren gainean landunek duten ehunekoa, %63,4 da, aurreko hiruhilekoan baino ehuneko 0,3 puntu gutxiago. Tasa hori gizonezkoentzat %67,2koa da eta emakumezkoentzat %59,7koa.\nOkupazio-tasarik altuena, Gipuzkoak, %66,3, aurreko hiruhilekoaren aldean 0,2 puntu gehiago; Arabak %64, 0,2 puntu gehiago; baxuena Bizkaiak, %61,5, 0,6 ehuneko puntu gutxiago azken hiruhilekoan.\nKontratu mugagabea duten soldatakoen kopurua murriztu egin da, 532.900 delarik; aldi baterakoa dutenak (kontraturik ez dutenak barne) gutxiago dira, 164.200 guztira.\n2014ko lehen hiruhilekoan zenbatesten da Euskal AEn gutxi gorabehera dauden 858.400 (aurreko hiruhilekoan baino 5.900 gehiago) familia-etxeetako heren batean ez dagoela pertsona aktiborik. Erdia pasatxoan pertsona aktibo guztiak okupatuta daude, aurreko hiruhilekoan baino 2.900 familia gutxiago; pertsona aktibo guztiak langabezian dituztenak 48.900 dira (guztirakoaren %5,7).\nLangabezia-tasa %15,2tik %15,5era hazi da\nLangabeak, hots, lan bila aritu, bilatzeko kudeaketa aktiboak egin eta gainera lanerako prest daudenak, urteko lehen hiruhilekoan 162.800 direla zenbatetsi da, 2.700 gehiago aurreko hiruhilekoan baino. Gizonezko langabeak 85.800 dira, 400 gehiago. Emakumezkoak, 2.300 gehiago hiruhilekoan, guztira 77.000.\n2014ko lehen hiruhileko datuen arabera, langabezia-tasa %15,5 da, 0,3 puntu gehiago aurreko hiruhilekoaren aldean. Gizonen langabezia, %15,4 (ehuneko 0,1 puntu gehiago); emakumeena 0,4 puntuz hazi da, %15,6 delarik. Gazteen langabezia-tasak altuena izaten segitzen du, %37,2; horrenbestez, 16-24 urte bitarteko 17.700 gazte aktibo daude langabezian.\nLangabe-hazkunderik handiena, Araban (+2.400); langabezia-tasa, %16,7. Bizkaian %16,7ko tasa dugu; langabe kopuruan 700 pertsona gehiago, 91.100 guztira. Gipuzkoan aurreko hiruhilekoan bezalaxe dago langabezia, %13,1.\nEUROSTATen arabera (Europar Batasuneko Estatistika Bulegoa), 2014ko otsailean, 28-EBko langabezia-tasa %10,6 zen, eta Espainiakoa %25,6.\n2014ko lehen hiruhileko honetatik, Biztanleria Jardueraren Arabera Inkestaren emaitzak kalkulatzen dira 2026ko Biztanleria-Proiekzio berriekin. Eustatek Biztanleria-Proiekzioak bost urtez behin eguneratzen ditu, eta 2026ko hauen abiapuntua 2011ko Biztanleria eta Etxebizitza Zentsuak dira. 2006 biztanle-oinarri hartuta argitaratutako datuen aldean, 16 urte eta gehiagoko biztanleak 37.600 gutxiago dira 2013ko laugarren hiruhileko honetan.\nDatorren maiatzean 2006-2013 aldiko informazio guztia biztanle-oinarri berriaz eguneratuko da.


Euskera Batua-Bizkaiera bihurgailu automatikoa aurkeztu dabe - bizkaie.biz\nEuskera Batua-Bizkaiera bihurgailu automatikoa aurkeztu dabe\nDabi Piedra Robledo\t2011-04-06 14:50\nTresna barriari esker, euskera batuan dagozan testuak bizkaierara aldatu ahal izango dira eta alderantziz. Oraindik Beta fasean dago egitasmoa, hau da, frogak eta hobekuntzak egiten jarraitzen dabe, baina Bilbon gaur egindako aurkezpenean aurreratu dabenez, maiatzean danon eskura egongo da bihurgailua.\nEleka Ingeniaritza Linguistikoak garatu dau sistemea eta Bizkaiko Foru Aldundiaren Azkue Fundazinoagaz batera jarri dau proiektua martxan. Holan, tresna barri horri esker, euskera batuan dagozan testuak bizkaierara aldatu ahal izango dira eta alderantziz. Oraindik Beta fasean dago egitasmoa, hau da, frogak eta hobekuntzak egiten jarraitzen dabe, baina Bilbon gaur egindako aurkezpenean aurreratu dabenez, maiatzean danon eskura egongo da bihurgailua.\n2009. urtean, Azkue Fundazinoak Xuxen B bizkaierazko zuzentzailea aurkeztu eban eta bide horretan sakonduta dator Batua-Bizkaiera bihurgailua. Norbanakoentzat oso tresna erabilgarria izango dalakoan gagoz, batuaz dagozan testuak, albisteak eta abar, norbere euskalkian irakurteko moduan jaso ahal izango doguz eta, azpimarratu dau Josune Ariztondo Bizkaiko Foru Aldundiko Kultura Diputaduak. Ganera, profesionalek be onura handiak eukiko ditue eta Ariztondok batzuk aitatu ditu: Batuan idatzitako eskola-liburuak bizkaieraz diharduen ikasleei egokitzeko, bersino bikotxa euki nahi daben komunikabideentzat, administrazinoan eta enpresetan informazinoaren bersino biak eskaintzeko eta beste hainbat abantaila.\nInaki Irazabalbeitia Eleka Ingeniaritza Linguistikoa erakundeko gerenteak zehaztu dauenez, testu formateatuak eta webguneak irakurteko gai izango da Opentrad B (horixe dau benetako izena bihurgailuak). Honen pareko sistemak, batez be, antzeko hizkuntza, dialekto eta erregistroen arteko itzulpenetarako erabilten dira, dino Irazabalbeitiak. Holan, katalanetik gaztelaniara erabili izan da eta baita norvegierearen eredu nagusi bien artean be, besteak beste. Dana dala, inork ez daiala pentsau norbere etxeko, auzoko edo herriko bizkaierea agertuko danik bihurgailuan, Euskaltzaindiak araututako euskera batua eta Labayru Ikastegiaren Mendebaldeko euskerearen eredua hartu doguz proiektu honetarako, argitu gura izan dau Irazabalbeitiak.\nHalandabe, Eleka Ingeniaritza Linguistikoa taldeko kideek esan dabe, oraingoz, sistemea ez dala erabat perfektua eta hobekuntzak egin beharko jakozala aurrerantzean be. Kalidade handiko itzulpenak dira, baina ez daigun ahaztu makina batek egiten dauela lana eta, beraz, testuingurutik kanpoko esamolde eta berbakaz nahasteko aukerea dago, jakina, Inaki Irazabalbeitiak azaldu dauenez. Adibide bi ipini ditu: Euskera batuko dio, bizkaieraz, dino edo deutso itzuli daiteke, baina bihurtzailea oraindik ez da gai biak bereiztuteko; behar berbeagaz be arazoak eukiko leukez, behar izan aditzaren parte edo lana berbearen ordaina izan daiteke eta.\nAzkenengo ikutuak emon eta maiatzerako erabiltzaile guztien zerbitzura egongo da bihurgailua. Azkue Fundazinoaren webgunean jarriko dabe eta modu librean erabili ahal izango dala aurreratu dabe. Mendebaldeko euskerearen estandarizazino eta gizarteratze prozesuan beste pausu bat izango da eta batuak bizkaierearen barri eta alderantziz euki deien, beste zubi bat eregiko da Opentrad B bihurgailuagaz.\nErantzunak: 2 (Ixabel, June)\nJune 2011-04-06 21:03 Erantzuna | #1\nEderto iruditzen jat, hau aurrerapena!\nIxabel 2011-04-18 14:29 Erantzuna | #2\nBa niri ez ZZZZAAAAIIITTTT hain ederto begitantzen, LABAYRERA putak euskara (eta bizkaiera beren-beregi) gehiago hondatzeko baino ez duelako balio. Hau ez da berri ona niretzat... honek benetako bizkaieren bukaera suposatuko du.\nAldaketa klimatikoa hemen dago, ez daigun gure planetea gehiago hondatu...\nKonparsakide Eguna aurkeztu dabe\n100 lagun inguru Ian Shwer eta Juan Pablo argentinarren erreskatean


Famili mintegia:”Komunikazio ez bortitza” | Maria eta Jose IkastetxeaMaria eta Jose Ikastetxea Famili mintegia:”Komunikazio ez bortitza” – Maria eta Jose Ikastetxea\nHasiera › ZIRKULARRAK › HH_Z › Famili mintegia:”Komunikazio ez bortitza”\nGure proiektu honetan, familia eta ikastetxearen arteko harremana ezinbestekoa dela sinisten dugu. Haurraren garapenaren inguruko gaiak elkarrekin jorratzeak eta norabide berean lan egiteak, haurraren garapena modu osasuntsu eta onean ematea dakar. Hori dela eta, ikasturtean zehar, familientzako ekintza ezberdinak bideratuko ditugu.\nAzaroak 30ean osteguna, arratsaldeko 15:00ean, Mireia Centeno Haur Psikologak,”Komunikazio ez bortitza”ren inguruko mintegiaz gozatzeko aukera izango dugu.\nZigorrak, xantaiak, mehatxuak… maiz erabiltzen dira haurraren jarrera bideratzeko estrategia bezala. Baina,jakina da guzti honek ez duela onurarik eragiten haurraren hazkuntza eta heziketan. Guraso mintegi honetan, egunerokotasunean lagungarriak izan daitezkeen hainbat estrategia ikusiko ditugu, haurraren garapena ezagutuz, bere bidelagun bihurtu gaitezen.\nFamilia mintegia DBHko bideo gelan ospatuko dugu.


Ana Urkiza: “Ongiaren eta gaizkiaren marra finaren harian sentitzen dugu geure burua” — Eibar.ORG | Eibarko peoria\nHemen zaude: Hasiera / Blogak / Nire uste harroan / Ana Urkiza: “Ongiaren eta gaizkiaren marra finaren harian sentitzen dugu geure burua”\nAna Urkiza: “Ongiaren eta gaizkiaren marra finaren harian sentitzen dugu geure burua”\nXabier Mendiguren 2005/09/29 07:12\nAna Urkiza (Ondarroa, 1969), pare bat poema-liburu eta haurrentzako hainbat kontakizun kaleratu ondoren, helduentzako bigarren ipuin-bildumarekin dator. “Desira izoztuak” kaleratu zuen 2000n, eta “Bekatuak” besapean hartuta dator orain. Horren inguruan joan gara beregana galdezka.\n**“Bekatuak” izeneko liburu bat atera duzu 70 ipuinez osatua. Hainbeste al dira bekatuak? Ala sarri jausten gara berorietan?**\nBadago, oro har, gizarteak ontzat hartzen duen bekatuari buruzko definizio orokor bat eta baita bekatuen sailkapen nagusi bat ere, guztiok konpartitzen duguna. Adibidez, hiltzea, bortxatzea, lapurtzea... Bekatu hauek edo legezkoak ez diren jokabide hauek katalogatuta daude eta horietakoren batean eroriz gero, bakoitzari dagokion zigorra ere zehaztuta dago. Bekatu hauek, bada, ez zitzaizkidan interesatzen libururako. Eguneroko bizitzan, ostera, bekatu handi hauetatik aparte ibiltzen gara, eta hala ere, ongiaren eta gaizkiaren marra fin horren harian sentitzen dugu geure burua. Ongi al dago hau ala bestea egitea? Hau ala bestea esatea? Hau ala bestea sentitzea? Legea edo Justizia ez dira egunean zehar hartzen ditugun erabaki guztietan sartzen. Aske gara eguneroko erabaki txiki horiek hartzeko. Baina zer gertatzen da gure kontzientziarekin? Aurreko belaunaldiek bazuten tresna lagungarri bat eta zera zen: damua eta aitorpena. Bekaturen bat egiten bazuten, gerora damutu, aitortu, eta, zegokion zigorra konplitu ondoren, kontzientzia lasaitzen zuten. Gaur egun ez daukagu horrelakorik. Eta zamarekin gelditzen gara. Nork bere moralaren arabera erabakitzen dugu zer den bekatua edo egingarria eta zer ez. Baina guk eta gure bikoteek, guk eta gure seme-alabek, guk eta gure lankideek, guk eta gure lagunek, ingurukoek, bakoitzak ongiaren eta gaizkiaren arteko marra fin hori leku ezberdin batean kokatzen dugu. Niretzako bekatu dena aldamenekoarentzako izan daiteke ez izatea. Eta hortik dator, hain zuzen ere, gaur egungo gizartean pairatzen ari garen sufrimenduaren eta ez ulertuaren zati handi bat... Bekatu berrien katalogo baten aurrean gaude. Bekatuak, beraz, 70 baino gehiago dira. Egunero bizi dugunak etengabe sorrarazten dituela esango nuke. Eta bekatuetan sarri erori baino areago esango nuke, gaur egun, bekatu berrien aurrean nola jokatu ezin asmatuta gabiltzala.\nBekatu denaren eta ez denaren marra mehe hori garbiago ikusten lagundu al dizu liburua idazteak?\nLiburua idazterakoan bi helburu izan ditut: lehenengoa, bekatu denaren eta ez denaren artean dagoen marra mugitu egin dela adieraztea. Eta bestetik, lehen bekatutzat hartzen ez ziren hainbat gertakizun, sentimendu, adierazpen, orain, bekatu direla aldarrikatzea. Marra hori are finagoa dela adierazi nahi izan dut. Bekatua zer den eta zer ez definitzerakoan, eta horren arabera jokatzerakoan, are eta sentsibilitate handiagoz jokatu behar dugula. Eta pertsonon sentsibilitate ezberdinen arabera, guretzat bekatu ez direnak, besteentzat badirela. Hemen kokatuko nituzke, adibidez, bikoteen arteko ez ulertuak, edota batak aditzera eman nahi izan eta besteak ulertzen edo aintzat hartzen ez dituenak, eta abar.\nHarrokeria, mendekua, desleialtasuna, inbidia, itxurakeria... horrelako ataletan daude banatuta ipuinak. Moisesen dekalogotik abiatu zara, ala nondik nora egin duzu sailkapena?\nAbiapuntua, edozein entziklopediatan aurki daitekeen bekatuari buruzko definiziotik egin nuen. Hau da, Zazpi Bekatu Kapitaletatik. Horietara jotzeko, noski, lehenengo neure barruari eta intuizioari begiratu nion. Konbentzituta nengoen, Zazpi Bekatu Kapitaletan ez zirela nik buruan neuzkan bekatuak islatuko. Eta halaxe izan zen. Orduan, buruan neuzkanak zerrendatu eta Zazpi Bekatu Kapitalekin alderatu nituen. Hasieran, bi atal nagusi egituratu nituen: bekatu direnak eta ez direnak. Arestian aipatutako lehen helburuari erantzuten ahalegindu nintzen. Hau da, bekatu denaren eta ez denaren arteko marra mugitu egin dela aditzera ematea. Baina gero, hasieran egindako sailkapena aintzat hartzea deliberatu nuen, eta irakurlearen esku uztea, bere ustez, liburu honetan eta sailkapen bakoitzaren barruan agertzen diren kasuak, bekatuak diren edo ez.\nIrakurlea istorioaren muina debatitzera bideratu\nEguneroko bizitza ageri da sarri ipuin hautan: bikoteen konponezinak, miseria txikiak... hori al da bekatuen alor emankorrena?\nHoriek dira, nire ustez, bekatutzat ez ditugun egoerak eta kontzientziari min handiena egiten diotenak. Eta gainera, aitortu gabe eta, beraz, garbitu gabe gelditzen direnak.\nZuk zeuk, zein bekatu barkatzen duzu errazen? Eta zein iruditzen zaizu barkaezina?\nEz naiz batere erresumindua eta, beraz, barkamena eskatzen bazait, edozer gauza barkatzeko gai naiz. Bestearen aldetik borondate ona ikusten badut, ez zait batere kostatzen barkatzea. Borondaterik ikusten ez badut, ostera, ez naiz gorrotoarekin gelditzen, baina bai minarekin. Eta konbentzituta nago, gaur egungo gizartearen zauri gehienak (barkatzen ez direlako edo barkemenik eskatzen ez delako), barkatu gabe gelditzen diren min hauetatik datozela. Bekaturik barkaezinenak, nire ustez, harrokeria, mespretxua eta errespetu falta dira. Gure inguruarekiko errespetu faltaz jokatzea, lagun artean, lanean zein etxean ingurukoak zapaltzea, eta besteen askatasunaren gainetik aritzea dira larritzat jotzen ditudan jokaerak.\nIpuin labur-laburrak sortu dituzu, istorioaren muinera joz. Dilema moralak bere biluzian erakustea ala zein izan da arrazoia?\nNire helburua ez da izan istorio handiak kontatzea, txikiak baizik. Istorio oso irekiak eta ebidenteak direla esango nuke, hain zuzen ere, irakurlea, istorioaren muina debatitzera bideratu nahi izan dudalako. Istorio biluzietan erraz sartu eta gustura sentitu dadin nahi izan dut. Forma aldetik zailtasun oro ekidin, hain konplexua dugun gure barrura bidaia egin ahal izan dezan eta hor murgil dadin.\nZalantzei erantzuteko, nire barrua ezagutzeko\n"Desira izoztuak" izan zen zure lehenengo ipuin-bilduma; handik hona zer dago: segida natural bat, eboluzioa, bi obra desberdin dira...?\nBi ipuin bildumak bulkada antzeko batetik sortu direla esango nuke. Desira izoztuak liburuaren kasuan, neure buruari nituen desirei buruz galdetzetik sortu zen. "Bekatuak"en kasuan ere, neure buruari bekatua zer den eta zer ez den galdetzetik abiatu naiz. Eta galdera horiei erantzuteko, sailkapen baten beharra sentitu dut. Planteatzen zaizkidan zalantzei erantzuteko, erantzunekin ikasteko, nire barrua ezagutzeko eta kontzientzia lasaitzeko dudan beharrari erantzuteko formula dela esango nuke. Ezberdintasuna zera litzateke: "Desira izoztuak" liburuko ipuinak unibertsalagotzat ditudala, hau da, publiko osoak bere horretan ulertzekoak, eta "Bekatuak" liburua, ostera, partikularragoa dela, abiapuntutik bertatik, 70 bekatu horiek aukeratuak, sailkatuak eta interpretatuak izan direlako, eta beraz, irakurleari ere, nork bere interpretazioa eskatzeko edo egiteko aukera ematen diolako. Irakurle batzuek gustura irakurriko dituzte ipuinok, beren eguneroko bizitzako miseriak hor islatuta ikusiko dituztelako, eta beste batzuek, ostera, huskeriatzat hartuko dituzte, hain zuzen ere, bekatuaren marra fin horren beste aldean kokatzen direlako. Azken hauei marraren finaz ohartaraztea litzateke nire nahia.\nHelduentzako narratiba, olerkia eta haurrentzako kontakizunak tartekatu dituzu aspaldi honetan; zer ematen dizu bakoitzak? Eta zer egiteko asmoa duzu hurrena?\nHelduentzako narratibak, niretzako, amankomunean jartzea suposatzen du. Nire zalantzak eta aurkikuntzak konpartitzea. Komunikazioa bilatzen du. Olerkiak, nire barruko egiak kontatzea suposatzen du. Biluztea. Esatea. Aitortzea. Aldarrikatzea. Nia identifikatzea eta indartzea. Haurrentzako idazteak, ostera, zoriona suposatzen du. Jolas egitea. Egunero egin beharko genukeen ariketa bat egitea. Barruan daramagun umea berreskuratzea. Esku artean daukadan hurrengo lana, haur eta gazteei zuzendutako poema liburu bat da. Gure hiriko elementuak deskribatzeko proposamen edo begirada ezberdin bat izan nahi du. Gure inguruko elementurik txikienez ere gozatzeko aukera irekitzea du helburu. Gauza txikien aurrean arnasa hartu eta izadiaren aurrean dugun presentziaz kontzientzia hartzeko gonbita luzatzea.


German, poliziaren bala batek hila • ZUZEU\nGerman, poliziaren bala batek hila –\n1978ko Sanferminetan poliziak German Rodriguez Saiz ezkertiar ekintzailea erail zuen, 23 urte zituela. El Correok “poliziaren bala batek” hil zuela dio.\nKrimen haren erantzuleak ez dira sekula epaituak izan, eta zigorrik gabe jarraitzen dute. Harrezkero urtero-urtero egiten da justizia aldarriai Sanferminetan, aurten bereziki, German hil zuteneko 40. urtemugan -Iruñeko peñen pankarta guzti-guztietan ere oroitu dute-.\nUrtemuga borobila dela-eta, aurten hedabide gehienek ere, atzera begiratu eta orduko gertakari latza ekarri dute beraien orrietara. Berria egunkariak atal berezi bat argitaratu zuen uztailaren 1ean, “1978ko sanferminen 40. urteurrena. German Rodriguezen hilketa”, eta bertan, “Grisek itxaropena ebatsi zuten eguna” idatzi zuten Joxerra Senar eta Ion Orzaizek; eta atzo, “Santfermins 78: quatre dècades d’un crim d’Estat” idatzi zuen Àlex Romaguerak La Directak eta “40 años del crimen impune de los sanfermines” Constanza Lambertuccik El País egunkarian, batzuk baino ez aipatzearren.\nEl Correo Españolek ere landu du gaia… bere modura. “78ko Sanferminetako hiru heriotzak” titularraren azpian, bi guardia zibil “asasinatu” zituztela dioen bitartean, “poliziaren bala bati” egozten dio German Rodriguezen heriotza! Berrogei urte eta gero, horrela daude gauzak, oraindik orain, Vocentoko egunkari bizkaitarrean.\n78, el correo, German Rodriguez, Hilketa, Sanferminak


Cookie politika – ASTIKO – Astigarragako merkatarien elkartea\nUztailaren 11ko 34/2002 Legea onartuz, Merkataritza Elektronikoa eta Informazio Gizartearen Zerbitzuena, ohartarazten dizugu webgune honek cookieak erabiltzen dituela.\nCookieak zenbait webgune bisitatzean gure gailuan (ordenagailua, smartphone-a, telebista, tablet-a…) gordetzen diren fitxategiak dira. Haien zeregina webguneek bisitariaren informazioa gordetzea da, hala nola nabigazio-ohiturak, bestelako ezarpenak, eta zenbait kasutan, haien identitatea.\nBisitariaren nabigatzaileak cookieak gordetzen ditu disko gogorrean saioak irauten duen tartean soilik. Oso gutxi okupatzen dute eta ez dute bisitariaren ordenagailua kaltetzen. Cookieek ez dute inolako informazio pertsonal zehatzik gordetzen eta gehienak disko gogorretik ezabatzen dira nabigatzailearen saioa ixten denean.\nWebgune honek zein cookie gordetzen ditu?\nHirugarrenen cookieak: cookie hauek erabiltzailearen ekipamendu terminalera bidaltzen dira, editorea ez den beste batek kudeatzen dituen ekipamendu batetik. Ekipamendua kudeatzen duena cookieen bidez lortutako datuen tratamenduaz ere arduratzen da. Honen adibide dira Google Analytics zerbitzurako instalatzen diren cookieak. Gure kasuan Google Analytics eta Twitter zerbitzuen cookieak erabiltzen ditugu. Hirugarrenen cookieen doikuntza ezin dugu kontrolatu; beraz, gomendatzen dugu hirugarren horien webguneak egiaztatzea, haien cookieen gaineko informazio gehiago edukitzeko eta cookie horiek nola kudeatu jakiteko.\nErabiltzen diren cookien zerrenda:\nCookiea Mota Helburua\n_utmc Google Analytics Webgunearen erabilera estatistikoki neurtu ahal izateko\n_utma Google Analytics Webgunearen erabilera estatistikoki neurtu ahal izateko\n_utmb Google Analytics Webgunearen erabilera estatistikoki neurtu ahal izateko\n_utmz Google Analytics Webgunearen erabilera estatistikoki neurtu ahal izateko\nWebgune honen cookie-politika aldatu egin daiteke, lege- eta araudi-betebeharrak errespetatuz eta Datuak Babesteko Espainiako Bulegoaren mandatuei jarraituz. Hori dela-eta, noizean behin politika irakurtzea gomendatzen dugu.\nMERKATARI, OSTALARI ETA ZERBITZUEN ELKARTEA\nAsociación de Comerciantes, Hosteleres y Servicios


GoWikipedia - Gales\nGales izena (ingelesez Wales), Walh edo Waelisc germaniar hitzaren eratorria da. Izen hori "erromanizatuak" zeuden atzerritarrak izendatzeko erabili ohi zen. Izen hori bera ageri da Kornuallesen ingelesezko izenaren -wall atzizkian: Cornwall. Waelisc izena, eratorrita, gaur egungo ingelesezko Welsh ("galestar, galestarra, galestarrak") bilakatu zen.\nGaur egungo gales hizkuntzan, galestarrek euren buruari Cymry deritze ("aberkideak"), eta euren herrialdea den Galesi Cymru deitzen diote ("kamri" ahoskatzen da, eta "Aberkideen Lurra" esan nahi du). Cymry izendapenaren esanahiaren jatorria britanierazko "combrogi" hitzean datza; horren esanahia "aberkideak" da, "herrialdeko kideak" adieran.\nGalestarrek euren buruari "aberkideak" eta euren herrialdeari "Aberkideen Lurra" deitu izanak adierazten du galestarrek Britainia Handiko jatorrizko biztanleak zirelako ezagupena edo ustea zutela; eta, horrela, Britainia Handia eraso eta inbaditu zuten atzerritarrengandik —anglosaxoiengandik— bereizten zutela euren etnia.\nGalesko bandera ofiziala Cadwalader printzearen Herensuge Gorria (galesez Y Ddraig Goch) eta Tudor dinastiaren berde eta zuria daramatzan Galesko bandera da. 1485an Henrike VII.a Ingalaterrakoak Boswortheko guduan erabili izan zuen, horren ondoren Londresko San Paulo katedralera eraman zen. Herensuge gorria Tudortarren armarrira gehitu zen, euren jatorri galestarra azpimarratzeko. 1959an ofizialki Galesko bandera nazionaltzat onartu zen, nahiz eta aurretik jada bandera nazional ez-ofiziala izan. Britainiarren Union Jack banderak Eskozia, Irlanda eta Ingalaterraren banderen gehikuntzak dauzka, baina ez du inongo galestar erreferentziarik. Teknikoki Ingalaterrako banderak ordezkatzen du, XIII. mendeko konkista ostean 1535ko Galesko Legeen arabera Ingalaterrak Gales anexionatu baitzuen. Bestalde, Galesko goiburu nazionala Cymru am byth ("Gales betiko") da.\nGalesko ereserkia Hen Wlad Fy Nhadau ("Nire arbasoen lurra") da, Galesko errugbi selekzioak jokatzen duen partida orotan jo eta abesten da, baita Galesko futbol selekzio nazionalak jokatzen duenean eta ospakizun ofizialetan ere. Aipatzekoa da galestarrek betidanik abesteko izan duten joera; horren ondorioz, mundu anglosaxoi guztian zehar galestarrek abeslari trebe eta ahots oneko ospea dute. Hori dela eta, Gales Abestigintzaren Herrialdea (ingelesez "Land of Song") izendapenaz ere ezaguna da. Galestar gizonezkoen abesbatzek sona handia lortu dute munduan zehar.\nXIX. mendearen hasieran Galesko zenbait eskualde industrializatu egin ziren. Iparraldeko ikazte mehatzeek eskulan ugari erakarri zuten. Metalurgia Brecon Beacons mendietatik hegoaldera dauden haranetan ezarri zen, bereziki Merthyr Tydfil hiri berriaren inguruan, aurrerago burdinaren ekoizpena Neath eta Swansea kokagunetatik mendebaldera ere eratu zen, azken hauetan ikatzaren antrazita ateratzen zelarik. 1840ko hamarkadan ikatzaren ustiaketa Aberdare eta Rhonddako haranetara eratu zen. Honek berarekin gune hauetako biztanleriaren hazkuntza ekarri zuelarik. 1801an Galesen 587.000 pertsona inguru bizi ziren; aldiz, 1901 urtea iritsi aurretik, biztanleria 2.012.000 pertsonetara igo zen. Hazkunde nabarmenenak konderri industrialenetan gertatu ziren - Denbigh, Flint, Monmouth eta Glamorgan. Mende hau nekazal giroko gizarte batetik (1800en biztanleriaren %80 inguru hirietatik kanpo zeuden guneetan bizi ziren) gizarte industrializatu baterako bilakaeraren lekuko izan zen (1911an biztanleriaren %20a besterik ez zen bizi nekazal giroko guneetan).\nCardiffen dagoen Galesko Biltzar Nazionalaren irudia.\nXX. mendean Galesek bere herri izatearen berpizkundea bizi izan zuen. 1925ean Plaid Cymru alderdi politikoa sortu zen; haren helburu nagusiak Erresuma Batuarekiko autonomia gehiago edo independentzia ziren. 1955an ingeles legea ezarrita zeuden guneetan Ingalaterra eta Gales izendapenak parekide bilakatu ziren eta herrialdeko hiriburutzat Cardiff aldarrikatu zen. 1962an hizkuntzaren mehatxuari erantzun egokia emateko, Galestar Hizkuntzaren Elkartea (Cymdeithas yr Iaith Gymraeg) sortu zen. Galestar nazionalismoak gorantz egin zuen, bereziki 1965eko Tryweryn Haraneko uholdeen ondoren, honetan Liverpool hiria urez hornitzeko asmoz Capel Celyn herrixka erabat urperatu zutelarik (handik aurrera "Cofiwch Dryweryn", euskaraz "Gogoratu Tryweryn" esaldia dun horma-irudiak ohikoak egin ziren). 1966ko Hauteskundeetan Plaid Cymru alderdiak Erresuma Batuko Legebiltzarrerako eserleku bat lortu zuen Carmarthen ordezkatuz, bere lehendabiziko legebiltzar eserlekua. Tryweryngo suntsiketaren ondorioz, Galesko Gudaroste Askeak eta Mudiad Amddiffyn Cymru (MAC) (euskaraz "Galestar Defentsa Mugimendua") erakundeak ekintza bortitzak burutzeari ekin zioten. Charles Printzea Galesko Printze izendatzearekin batera lehen aipatutako bi erakunde hauek ur biltegi, ogasun bulego eta beste zenbaiten aurka eginiriko lehegailu bidezko atentatuen arduradun bilakatu ziren. 1967an Galesi zegokionez 1746ko Berwickeko Agiria behin betiko ezeztatu zen, Gales legalki zehaztu eta Ingalaterrarekin zituen muga geografikoak finkatu egin ziren.\nSenned edo Legebiltzarra, Galesko Biltzar Nazionalaren egoitza.\nGales Erresuma Batuaren barruan dagoen herrialdea izanda, Elisabet II.a erregina Galesko estatuburua da eta bere oinordekoa berriz Galesko Printzearen titulua du. Errege edo Erreginak bere boterea Erresuma Batuko Legebiltzarraren eskuetan uzten du, eta azken honek 1998ko Devolution edo Itzultzearen ondorioz Galesko Biltzar Nazionalari eskuduntza batzuk ematen dizkio. Honela, konstituzionalki, Erresuma Batua is de jure estatu batu eta bakar bat da, bere subirotasuna Westminsterren datzalarik.\nItzulerako eskuduntzen artean nekazaritza, ekonomia garapena, hezkuntza, osasun zerbitzuak, etxebidea, industria, tokian tokiko udaletxe eta agintaritzak, gizartegintza, turismoa, garraioa eta galesa daude. Biltzar Nazionalak ez du aginte subiranoa, ez eta lehen mailako lege boterea, baina 2006ko Galesko Gobernuaren Agiria 2007an eraginkor bilakatu ostean, Biltzar Nazionalak gai berezietan lehen mailako lege boterea igarotzeko boterea bereganatu du. Teorian, Erresuma Batuko Legebiltzarrak edozein unetan Galesko Biltzar Nazionala desegin dezake.\nSenned edo Legebiltzarra, Galesko Biltzar Nazionalaren egoitzaren barnealdea.\nGalesko Biltzar Nazionala 60 biltzarkidez osatuta dago, hauek ingelesez "Member of the National Assembly for Wales" edo "Assembly Members" (AM) gisa ezagutzen dira. Horietako berrogei AM Bozketa Sistema Pluralaren ("Plurality voting system") hutatzen dira, aldiz beste hogeiak Biltzarkide Gehigarrien Sistemaz ("Additional Member System") bost eskualdeetako zerrenda batzuetatik hautatzen dira. Alderdi politiko nagusienak Galesko Lehen Ministroa hautatzen du, hau gobernuaren burua izango delarik. Galesko Biltzar Nazionala beso exekutiboa da, eta Biltzar honek bere boterean zati handiena Biltzarraren Gobernuan gain uzten du. Biltzar Nazionalaren eraikin berriaren diseinua Lord Richard Rogersen lana da, 2006ko martxoaren 1ean (San David eguna) Elisabet I.a Ingalaterrakoaren eskutik inauguratu zen.\nSenned edo Galesko Biltzar Nazionalaren eraikina Cardiffko badian.\n2000tik aurrera Galesko aurreneko lehen ministroa Alderdi Laboristako Rhodri Morgan izan zen. Dena den, 2007ko hauteskundeen ostean Plaid Cymru alderdi nazionalistarekin bat dago gobernuan. 2009 urteti aurrera Galesko lehen ministroa Alderdi LAboristako Carwyn Jones da, laboristek 60 eserlekutik 26 bereganatu dituztelarik. 2007ko Biltzar Nagusirako Hauteskundeen ostean Galesko Alderdi Laboristak eta Plaid Cymru alderdiek elkarrekin bat koalizioan gobernatzen dute, "historikoa" den One Wales ("Gales Bakarra") izenez ezagutzen den adostasunean.\nGales hizkuntza Galesko berezko hizkuntza zelta da, kornubieraren eta bretainieraren oso antzekoa. 2004ko gales hizkuntzaren iraupenerako txostenaren arabera, biztanleriaren % 21,7ak baino gehiagok dio hizkuntza horren ezagutza duela. Gaur egun benetako gales hiztun elebakar gutxi gelditzen dira, gehienak oraindik ingelesa ikasi ez duten galestar haurtxoak direlarik, halere oraindik ingelesez nekez moldatu edo oso gutxitan hitz egiten duten galestarrak ere badaude, gehienak adinekoa jendea direlarik. Orain dela gutxi, XX. mendearen erdialdera 1951. urtean 41.155 elebakar galestar ba omen zeuden. Galesen errepideetako seinaleak ingelesez eta galesez idatziak egon ohi dira; bi hizkuntzetan bi aldaera ezberdinak dituzten leku izenak bi bertsioetan erabiltzen dira (adibidez "Cardiff" eta "Caerdydd"). Seinaleetan bi bertsioetako zein lehenbizikoa ezartzea tokian-tokiko agintearen erabakia izan ohi da.\nBi hizkuntza nagusi horiez gain, XX. mendean zehar Galesen beste herrialdeetako hainbat hiztun komunitate ezarri dira, adibidez bengalera eta kantonera hiztun talde nabarmenak daude, asiar immigrazioaren ondorioz. Fenomeno hau ez da galestar hirietan bakarrik ematen, baita era apalago batean udalerrietan ere. Italiar Gobernuak ere jatorri italiarra duten galestarrentzako italierazko ikastaroak antolatu izan ohi ditu. Beste hizkuntza horiek, ingelesak eta galesak ez bezala, ez dute ofizialtasunik, halere zerbitzu publikoek gutxiengo etnikoen hizkuntzetako hiztunentzat eta euren beharrentzat zuzendua dagoen argibidea argitaratu ohi du, gainontzeko Erresuma Batuan egin ohi den bezala.\n2001an Lan Egiteko Adinean zegoen jende helduaren % 71k euren burua erabat galestartzat zuen eta beste % 7k euren buruak partzialki galestartzat zituen (hauetako gehienek euren buruak galestar nahiz britainiartzat zituzten). Berriki egin den ikerketaren arabera, Galesko biztanleriaren % 35ek galestar abizenak zituzten (Ingalaterrako biztanleriaren % 5,4k eta Eskoziako %1,6ak ere galestar abizenak dituztela aldarrikatzen dute). Dena dela, orain arte "ingeles" abizentzat jo izan diren abizen asko (adibidez "Greenaway") gaur egun galestar abizenen itzulpen okerrak ("Greenaway" = "Goronwy") direla ikusi da. Aldiz, ohituraz orain arte galestarren artean maiz topatu izan diren deitura batzuk (adibidez, "Richards"), agian Britainia Handiko beste eskualde edo herrietan ere jatorria dutela ere iradoki izan da.\nGalesko erlijio nagusiena Kristautasuna da, 2001eko erroldaren arabera biztanleriaren %72ak bere burua kristautzat du. Galesko Presbiteriar Eliza da kristauen artean fededun gehienen dituen kristau erlijio, XVIII. mendean sortu zen eta 1811ean Ingalaterrako Elizatik bereizi zen. Bigarren postuan Galesko Eliza dago, hau Anglikar Komunioaren barnean dago. Garai batean Ingalaterrako Elizaren zati izana da, baina Britainiar Gobernuak legeztatutako 1914eko Galesko Elizaren Agiriaren ondorioz lekuz kanpo gelditu zen (1922 arte agiriak ez zuen eraginik izan). Hirugarren postuan Eliza Katoliko Erromatarra dago, biztanleriaren %3arekin. Galesen kristauak ez diren erlijioak gutxiengo bat dira, biztanleriaren %1,5a edo. Aldiz, biztanleriaren %18ak erlijioei dagokionez ez erlijioso edo fedegabea aldarrikatzen da. Eliza Apostolikoak bere urteroko biltzarrak Swansean burutzen ditu, usadioz abuztu aldera.\nSarritan Galesi abestigintzaren lurraldea deitu izan zaio, herrialde honetako kultura herrikoian abestiek eta musikak sekulako garrantzia izan baitute, anglosaxoi munduan ezaguna da galestarrek abestirako duten joera eta trebezia, bereziki eta Euskal Herrian gertatu ohi den bezala gizonezkoen abesbatzek paper garrantzitsua jokatu izan ohi dute, munduko leku askotan Gales ordezkatu izan dutelarik.\nGalesko folk edo musika herrikoiak ere berpizkundea pairatu du, musikri eta talde berriak sortu direlarik: Crasdant, Carreg Lafar, Fernhill, Siân James, Robin Huw Bowen, Llio Rhydderch, KilBride eta The Hennessys taldea. Galesko musika eta dantza herrikoietako jarraitzaile eta zaletuen elkarte ugari daude. Welsh Folk Song Society (Cymdeithas Alawon Gwerin Cymru) elkarteak abesti eta doinu herrikoien bilduma asko argitaratu ditu. Welsh Folk Dance Society (Cymdeithas Ddawns Werin Cymru) elkarteak berriz amateur mailako taldeen sareari laguntza eman eta gai honi buruzko material ugari argitaratu du.\nClear izeneko musika herrikoiaren elkarteak harpa musika-tresna bultzatzeko hainbat musika eskola martxan jarri ditu, hauek dira galestar musika-tresna herrikoi batzuk. harpa hirukoitza (galesez telyn deires), biolina, gaita (pibau), crwth, pibgorn (Euskal Herriko albokaren antza handia duena) eta beste batzuk musikatresna batzuk ere. Cerdd Dant elkarteak abestigintzaren artea bultzatzen du eta urtero egun bat irauten duen jaialdia antolatu ohi du. Gales guztian zehar ugariak dira musika herrikoia bultzatzen duten elkarte, musikarien komunitateak, agentziak, proiektuak eta elkarlanak. Horretaz gain Galesko ereserkiak, ahozko bertsogintza eta narrazioa, eisteddfodau txikiak eta olerkigintza bultzatzen duten elkarteak ere badaude.\nIngelesezko galestar literatura\nGalesezko galestar literatura\nGalesko lurraren %80 inguru nekazaritzarako erabili ohi da. Halere, lur honetatik gutxi goldatu liteke, gehiena ganadu edo aziendari eskainitako larreak dira, adibidez ardiak eta behiak. Nahiz eta haragi eta esnetarako behiak ugari izan, betez ere Carmarthenshire eta Pembrokeshire eskualdetan, Euskal Herriaren gisa Gales bere ardiengatik ezaguna da, bertan ardi hazketa ugaria delarik, hortaz usadioz arkume haragia Galesko sukaldaritzarekin lotu ohi da. Galestar plater nagusienen artean hauek daude: laverbread (alga oinarritzat hartuz), Bara brith (fruitudun ogia), cawl (arkume edo bildots gisatua) eta cennin cawl (porrusalda), galestar opilak, eta Arkume haragia. Batzuetan gosaltzeko berberetxoak urdaia lagundurik jan ohi dira. 2005ean Galesko Sukaldaritza taldeak Luxenburgoko Munduko Txapelketatik 8 urrezko domina, 15 zilarrezko eta brontzezko zazpirekin bueltatzea lortu zuten, eta munduko sailkapenean 7. postuan kokatu ziren.\nGalesko Hegoaldeko kostaldean zehar dauden hiri eta udalerriak elkarlotzen dituen errepide nagusia M4 errepidea da, honek Gales, Ingalaterra eta azkenik London ere lotzen dituelarik. Galesko errepide honen zatia Galesko Biltzar Nazionalaren ardurapean dago, Gales Mendebaldean dagoen Pont Abraham udalerriko Second Severn Crossing zubian hasi eta Cardiff, Newport eta Swansea hiriak elkarlotzen ditu.\nHerrialde honek Galesko Biltzar Nazionalak ustiatzen duen trenbide sare nabarmena ere badu, honen ardurapean trenbide zaharrak berrireki eta trenaren erabilpena zabaldu da. Cardiff Central eta Cardiff Queen Street tren-geltokiak herrialdeko nahiz nazio mailako tren-geltoki handi eta jendetsuenak dira. 1960eko hamarkadan mozketa batzuk burutu ondoren Galesko trenbide sarearen gehiengoa ekialde-mendebaldeko norantzan zuzendua dago, honela Ingalaterrara bidaiatzeko aukera ugari daudelarik. Galesko iparraldetik hegoaldera doazen tren zerbitzuak Ingalaterrako Chester eta Shrewsbury hirien artean jardun ohi dute. Galesko Hegoaldean dagoen Cardiff hirian eta bere inguruetan hainbat trenbideetako zerbitzuek jarduten dute, eta tokian-tokiko edo hurbileko linea gisa oso erabiliak izan ohi dira.\nGalestarrak Hego Amerikan\nTerry Jones (1942-), aktore, umorista eta Monty Python taldeko pelikulen zuzendaria.\n↑ http://www.byig-wlb.org.uk/English/welshlanguage/Pages/WhoaretheWelshspeakersWheredotheylive.aspx Welsh Language Board - Hiztun kopurua\n↑ http://www.britannia.com/celtic/wales/language.html Britannia - Go Britannia! Galesko Gida - Galestar Hizkuntzaren Gida\n↑ Davies, John A History of Wales Londres: Penguin 71. orrialdea ISBN 0-14-01-4581-8 .\n↑ Davies, John A History of Wales Londres: Penguin 4-6. orrialdea ISBN 0-14-01-4581-8 .\n↑ «Genes link Celts to Basques» BBC News website (BBC) 2001-04-03 http://news.bbc.co.uk/1/hi/wales/1256894.stm. Noiz kontsultatua: 2008-08-05 .\n↑ http://wales.gov.uk/about/10years/timeline/?lang=en Galesko Biltzar Nazionala:Itzuleraren denboralerroa. 2009. Galesko Biltzar Gobernuaren webgunea.\n↑ http://www.walesonline.co.uk/news/welsh-politics/welsh-politics-news/2009/12/09/carwyn-jones-officially-nominated-as-first-minister-91466-25357282/ WalesOnline - News - Politics - Politics News - Carwyn Jones ofizialki Lehen Ministro izendatua. Welsh Media Ltd. 2009ko abenduaren 9a. WalesOnline website\n↑ http://www.plaidcymru.org/content.php?nID=173;lID=1 Gales elebiduna, 2008ko apirilaren 27a.\n↑ http://www.bwrdd-yr-iaith.org.uk/cynnwys.php?langID=2&nID=2122&pID=109 2004ko Gales hizkuntzaren iraupenerako txostena], www.bwrdd-yr-iaith.org.uk. Eskuratze data: 2010eko urtarrilaren 22a.\n↑ http://new.wales.gov.uk/docrepos/40382/40382313/293077/40382322021/res-welshdiaspora.pdf?lang=en wales.gov.uk\n↑ http://factfinder.census.gov/servlet/DTTable?_bm=y&-state=dt&-context=dt&-reg=DEC_2000_SF4_U_PCT001:001%7C547;&-ds_name=ACS_2006_EST_G00_&-TABLE_NAMEX=&-ci_type=A&-mt_name=ACS_2006_EST_G2000_B04003&-CONTEXT=dt&-tree_id=4001&-all_geo_types=N&-redoLog=true&-geo_id=01000US&-search_results=01000US&-format=&-_lang=en AEBetako Erroldaren Bulegoa 2006ko Errolda\n↑ http://www.britannia.com/wales/lit/lit11.html Britannia.com Galesko Gida - XVII. mendeko Literatur Erlijiosoa\n↑ http://www.britannia.com/wales/lit/lit17.html Britannia.com Guide to Wales - Welsh Literature - 20th Century\nWikimedia Commonsen badira fitxategi gehiago, gai hau dutenak: Gales\n(Ingelesez) (Galeseraz) Galeseko Biltzar Nagusiaren webgunea


Milaka lagun Ilunbeko estalpean dantzari — dantzan.eus\nHemen zaude: Hasiera › Hemeroteka › Milaka lagun Ilunbeko estalpean dantzari\nMilaka lagun Ilunbeko estalpean dantzari\nUrtez urte ohikoak izan dituzten futbol zelai eta tankerakoak handiegi geratzen ei dira zenbait kasutan talde gutxi direnean, bereziki eta ikusteko ere espektakuluak grazia galtzen ei du. Denbora luzez honelako esparruetan aritu ondoren Dantzari Egunaren 31 urteotako historia luzean Iruñean eta Bilbon bakarrik dantzatu zen zezen plazetan, aurten hondarretara salto egitea erabakia zuten eta pozik azaldu zen Mendizabal hartutako erabakiarekin.\nEguraldia lagun zutela, Ilunbeko plaza 56 taldek zapaldu zuten iazko Dantzari Egunean baino 15 talde gutxiagok, 2.300 dantzari inguruk, orotara. Urtero bezala, bizkaitarren presentzia izan zen nabarmenena 30 talde etorri ziren herrialde hartatik, Gipuzkoatik, aldiz, 14, Lapurditik 9, Nafarroa Beheretik 2, Nafarroatik bakarra eta Zuberoatik, azkenik, bat bera ere ez, nahiz eta jaialdi honetara etortzekoak ziren.\nPazko Astea tartean izanik, komunikatzeko arazoak izan dituztela zioen atzo Xabier Mendizabalek. Hala ere, baikor azaltzen zen Ilunben ikuskizuna politago azaltzen zelako eta jendea hurbilago zegoelako, «nahiz eta zezen plaza handia den eta ikuslegoa sakabatuta geratu den. Baina, oro har, gustura gaude».\nLakarriren egun historikoa Euskal Herrian 10.000 dantzari inguru daude eta federatutako 250 talde. Horietako bat Nafarroako Eugues bailarako Lakarri taldea da, atzo Nafarroak Donostian izan zuen ordezkari bakarra. Lakarri orain urte batzuk sortu zen, baina tarte honetan gorabehera handiak izan ditu eta, bereziki, gizonezko falta nabarmena. Orain sei hilabetetik hona, dena den, mutilak ari dira bertan eta atzokoa izan zen Lakarrik Euguestik kanpo egin duen lehen saioa.\nTaldeko arduradun den Raul Berdonzes pozik ageri zen, atzokoa egun historikoa baitzen taldearentzat eta dantzariak oso urduri zeuden arren, saio polita egin zutela eta, baikor ageri zen. «Orain arte bailaran aritu gara, baina bailaratik kanpo dantzatzeko irrikatan gaude eta honek, agian, horretarako lagun diezaguke».\nTaldekideen esperientzia falta medio mutilak benetan baldarrak direla dio Raulek, dantza errazak, sinpleenak, entseatzen dituzte oraindik ere, baina ez dute dantzatzeko baldintza handirik eskatzen. «Gastuak eta jana ordaintzeko ematen badigute, bapo, horrexekin konformatzen gara, bailaran ez baitugu inongo laguntzarik jasotzen, ezta gastuak ordaintzeko ere ez eta hori ez da bidezkoa», zioen atzo Raulek.\nLaguntzarik ez duten arren, gogoa soberan nabari zaie Lakarrikoei. Bestalde, datorren urteko Dantzari Eguna, seguraski Bilbon ospatuko da, nahiz eta oraindik erabaki gabe dagoen. Bizkaiko hiriburuak 700 urte beteko ditu 2001ean eta hori dela medio, bertan izan liteke jaialdia. Berrikuntzetako beste bat, azkenik, Dantzari Eguna bi urtetatik behin egitea izan liteke, atzo Xabier Mendigurenek aurreratu zuenez. Dena den, hau guztia oraindik erabaki gabe dago. Dantzarien Biltzarrak eskuartean dituen gaiak baino ez dira, garrantzitsuak, ordea.\nAzkenik, Errenteriako erromeria irailean izango da "Badator erromeria!" lelopean.


Zabarkeria medikoaren salaketak gehitu egin direla ohartarazi du Pazientearen Defendatzaileak | Consumer\nZabarkeria medikoaren salaketak gehitu egin direla ohartarazi du Pazientearen Defendatzaileak\nElkarte horrek 12.404 salaketa jaso zituen 2006an, 2005ean baino 367 gehiago.\nNabarmen hazi dira gaixoek osasun publikoaren eta pribatuaren aurka jarritako salaketak, ustez zabarkeria medikoagatik. Pazientearen Defendatzailearen Elkarteak mota horretako 12.404 salaketa jaso ditu aurten, 2005ean baino 367 gehiago. Hazkunde hori gertatu da, batez ere, etengabe hazten ari den biztanleriari erantzuteko langilerik ez dagoelako eta osasun-langileek grebak egiten dituztelako, elkarte horren urteko memorian ageri denez.\nCarmen Flores Pazientearen Defendatzailearen arabera, 2006. urtean okerrena izan da autonomia-erkidego bakar batek ere ez dituela bete itxarote-zerrendak murrizteko helburuak, eta larrialdiek, langilerik ezagatik masifikazio-arazoak mantentzeaz gain, orain “intimitate gutxiago” eskaintzen dutela pazienteen tratamendurako, eta horrek kalitatea gutxitzea ekarri du.\nZabarkeriagatiko salaketa gehienak osasun pribatuko ospitaleen aurka aurkeztu dira, Administrazioak ez baitu zerbitzuaren kalitatearen kontrolik. Osasun publikoan, arazo nagusiak langilerik ezagatik izan dira, larrialdiak “kolapsatuta” egoteagatik eta familia-medikuek paziente gehiegi edukitzeagatik. Asteburuetan eta oporretan guardiako medikuek egindako grebak eta “akatsak” ere arazo-iturri izan dira, ez baitakite pazientearen historia.\nEskualdeka, Madrilgo Erkidegoak izan ditu salaketa gehien, 4.102, eta San Carlos Ospitale Klinikoa izan da salatuena. Ondoren, Andaluzia dator, 1.215 salaketarekin, eta Sevillako Virgen del Rocío Ospitalea da kexa gehien jasotzen dituena. Hirugarrenik, Katalunia dago, 1.103 salaketarekin, eta Bartzelonako Vall d’Hebrongo ospitalea da salatuena.\nJarraian, Valentziako Erkidegoa dago, 1.087 salaketarekin, eta Valentziako Doctor Peset Unibertsitate Ospitalea, baloraziorik txarrena jaso duena; ondoren, Galizia, 794 salaketarekin, eta Vigoko Xeral-Cies Ospitalea, kexa gehien jaso dituena; Gaztela eta Leon, 780 salaketarekin; eta Valladolideko Ospitale Klinikoa, salatuena, eta Euskal Herria.\nosasuna pacientes-eu salaketak


Gurpiltrek by Kemen (eus): INTXURRE (743 m.)\nINTXURRE (743 m.)\nDistantzia: 9,8 km (joan-etorria)\nDesnibela: 376 m.\nMota: Joan etorria toki beretik. Hala eta guztiz ere, zirkularra egiteko aukera dago PR-GI 74ko markei jarraituaz.\nIrisgarritasuna: Soilik Joëlette aulki eta norabide barrarentzat irisgarria.\nAintzat hartu beharrekoa: Toki oso lasaia ehiza garaian izan ezik.\n0,0 km: Tolosako Aldaba auzoko pilotalekuaren aparkalekutik abiatzen gara PR-GI 74 marka hori eta txuriak une oro jarraituz.\n2,2 km: Asfaltozko errepidea bukatu eta harri txintxarrezko pista berri bat hasten da. Une oro gure helburua inguratzen goaz.\n4,7 km: Pista alde batera utzi, eta eskuin aldeko bidezidorra hartzen dugu pinudi batean sartuaz.\n4,9 km: Ezkerretara, bidezidor berri bat hasi eta metro gutxiko aldapa gogor bat zeharkatu ostean, horratx gure helburua.\nIntxur gure iraganaren lekukoa da eta gaur egungo zatidura administratiboen gainetik historia bateratua eta ondare partekatua dugula erakusten digu argi eta garbi. Herrixka izen bereko mendi gainean dago eta bere aztarnak Gipuzkoako udal mugak sortu zituzten garaiko gipuzkoarrentzat erreferente geografiko izan ziren.\nIraganaren lekuko honek hondakin gutxi utzi dizkigu, baina hala eta guztiz ere, Gipuzkoako lehen etxebizitzak eta beren nekazaritza jarduerak aurkitu ahal izan ditugu Intxurren. Bertako gotorlekuen hondakinek jentilen kondairak iradoki zizkieten gure baserritar eta artzainei, eta Juan Martinez de Zaldibia, Esteban de Garibay edo Lope de Isasti bezalako pertsonaien arreta ere piztu zuten.\nIntxurreko Gotorlekuaren Esparru Arkeologikoa, Monumentu Multzo izendapena duen Kultura Ondasun gisa sailkatuta dago Eusko Jaurlaritzako kultura sailaren erabakiz.\nBurdin-aroko harresi honetan, Aranzadi elkarteko kideek, bederatzi urtetan jarraian indusketa lanak egin izan dituzte interes haundiko emaitzak lortuz. Hemen k.a. 800-1300 urte inguruko gizon-emakumeen aztarnak eta beraien bizimodua buruzko aztarnak nabarmendu dira.\nMurumenditik eta Argisaingo Santa Marinatik zetorren erdi-aroko ibilbidea harresi honen azpiko aldetik igarotzen da. Bide honek, Aizkorri aldeko herriak kostaldearekin elkartzen zituela aipatzekoa da.


Donostiako Aste Nagusia 2019 | Hamaika Telebista\n#ANPirata19 - Piratek bertan behera utzi dute gaurko egitaraua\nDonostiako Piratek goizean egin duten prentsaurrekoan adierazi dute jaia eten eta protesta egitea erabaki dutela azken orduetan jasotako eraso sexistengatik. Jai gune guztiak itxi dituzte eta manifestazioa egin dute "Erasotzaileak, zuen jaia amaitu da" lelopean.\n#ANPirata19 - Ze Esateken agur kontzertua\nZe Esatekek astelehen gauean emandako azken kontzertuarekin ekin diogu astearteko saioari. Orain arte egindako ibilbidea errepasatu dugu taldekideekin kontzertuaren aurretik, eta kontzertua bera ere bertatik bertara jarraitu dugu. Astearte goizean berriz Piratek antolatutako Kluedo jokoan eta kantu gira herrikoian izan gara, eta munduko hainbat txokotako jaikiez gozatzeko aukera izan dugu Kursaal ondoan. Eguna baina amorruz amaitu dugu, asteburuan izandako bi eraso sexitsta salatzeko elkarretaratzean.\n#ANPirata19 - Donostia abordatzera!!!\n2019ko Donostiako Aste Nagusi pirata hasi da. 16 urte daramatzate Donostiako piratek hiria abordatzen, 1500 lagunetik gora hartu dute parte abordaian. Txupina Donostiako lau gaztetxek bota dute; Kijera, Letaman, Txantxaerreka eta Añorgako gaztetxeetako ordezkariek bota dute.\nJarraitu Donostiako Aste Nagusia Hamaika Telebistan!\nDonostiako Aste Nagusiari buruzko saio berezia abuztuaren 12tik 16ra, 21:30etik aurrera.


Ikasle Sindikatua - Hasiera\nUkraina: zuen gerra gure hildakoak. Kanpora Putinen tropak kanpora NATO.\nMartxoak 8 masibo eta borrokalaria. Hemen gaude inoiz baino indar handiagoz\nEuskal Eskola Publikoaz Harro\nIkasle Sindikatutik argi dugu Euskal Eskola Publikoaz Harro gaudela eta horren alde borrokatzeko gaudela. Hemen azpian daukagun manifestua dugu abiapuntu, beste hainbat herrietako Euskal Eskola Publikoko komunitate eta plataformek, guraso elkarteek eta langile sindikatuek, ikasle eragileek eta 150 ikastetxe baino gehiagok sinatu duguna.\tRead More\nBakea nahi baduzu borrokatu kapitalismoaren aurka!\nMundu osoko milioika gazte eta langile amorruz ikusten ari gara Putinen erregimen inperialista eta autoritarioaren esku hartze militarra Ukrainan, Ukrainako hirien aurkako bonbardaketak, setioak eta gerratik ihesi joandako milioika errefuxiatuen exodoa. Errusiako Gobernuak ez du Ukraina desnazifikatu nahi, eta ez du ezer aurrerakoirik; Errusiako kapitalisten interesak defendatzen ditu soilik. Horregatik eskatzen dugu tropak berehala kanporatzea!\nMugimendu feministak kolpe ahaztezina eman du martxoaren 8an. Goizetik hasita, Emakume Aske eta Borrokalariek eta Ikasle Sindikatuak antolatutako ikasle greba feminista arrakasta itzela izan zen eta gazteria indartsu mobilizatu zen. Arratsaldean, manifestazio bateratuek ehunka mila langile eta gazte batu zituzten lurralde guztietako kaleak betez.\n"Emakumeak iraultzan" liburuaren aurkezpen hitzaldiak\nPresentación del libro "Mujeres en revolución" (abajo en castellano)\nBilbo: Martxoak 17 de marzo, osteguna 18:30, La Bolsako areto nagusian\nGasteiz: Martxoak 21 de marzo, astelehena 18:00, Aldabe Gizarte Etxean\nErrenteria-Orereta: Martxoak 25 de marzi, ostirala 19:00. Gaztaño auzoko lokalean\nMartxoak 8 Ikasle Greba Orokorra. Indarkeria matxistaren, LGTBIfobiaren eta faxismoaren aurka!\nBilbo: 12etan Arriaga Plazan\nDonostia: 12etan Boulevard\nGasteiz: 12etan Andra Mari Zuria\nDeskargatu kartela. Deskargatu greba eskaria\n2003tik, Euskal Herrian 113 pertsona hil ditu indarkeria matxistak, 1.125 emakume Estatu espainiar osoan. Justizia patriarkalak erasotzaileak babesten dihardu. Milaka emakume eta neskato pobre salerosketaren, prostituzioaren, pornografiaren eta alokairuko sabelen biktima izaten jarraitzen dute. Osasun publikoan sistematikoki ukatzen da abortu eskubidea.\nErasorik ez katalanaren eta Kataluniako Herriaren eskubide demokratikoen aurka!\nAuzitegi Gorenak berretsi egin du Kataluniako Auzitegi Nagusiaren (TSJC) epaia, ikasgeletan gaztelaniaren %25 inposatuz. Epaiak erreakzioaren eta euren komunikabideen kanpaina neofrankista amorratua piztu du Kataluniako herriaren eskubide demokratikoen eta katalanaren aurka.\nErreakzionarioez gainezka dauden eta inork aukeratu ez dituen auzitegi horiek zehazten dute agenda politikoa Katalunian zein Estatuan. Berdin dio eskuin espainolista hutsala izatea lurraldean edo ez egotea Estatu espainiarreko Gobernuan. Erreakzioaren muina den togaz jantzitako ejertzitoa dute euren alde.\nMobilizazioa: Elkartasuna Cadizko metaleko borrokarekin. Azaroak 26, Arriagan 18etan\nAzaroaren 25a · Denok manifestaizoetara indarkeria matxistaren eta LGTBIfobiaren aurka\nCadizeko ikasleek greba egingo dute azaroaren 23an metaleko borroka babesteko\nHomofobia eta matxismoa faxismoa dira\nKalamuaren legea: Narkotrafikatzaileak enpresari arrakastatsu bilakatzea


Hiru lehia berri, gaurtik\nEuskal Ligako bi partidu gaur, 17:00etatik aurrera, kiroldegiko frontoian.\nUrtea ekintzaz josita hasiko dute Hernaniko pelotariek, aurreko urtea bukatu zuten beza–laxe, eta horri hasiera emateko, hiru txapelketa berritan hartuko dute parte: Euskal Herrikoa, Gipuzkoako errendimenduzkoa, eta Udaberri txapelketa. Era berean, beste hainbat lehiekin jarraituko dute.\nHorien artean dago gaur Hernanin bertan jokatuko dutena. Arratsaldeko 17:00etatik aurrera, Euskal Ligako bi partidu izango dira frontoian, seniorren artean: aurrenekoa, Paul Ojuel eta Eneko Aizpitarte izango ditu protagonista, Oiarpeko Ugalde anaien aurka; eta bigarrenean, Paz Zigandako Barbarejo eta Telletxea, Lea Ibarrako Uriona eta Uriondoren kontra.\nBeste zita garrantzitsu bat ere izango dute bihar, Ibaizabalen. Bertan hasiko baitute Euskal Herriko kluben arteko lehia, Tolosaren kontra. 17:30etan hasita, finalaurdenetan egongo dira hernaniarrak: Paul Ojuelek lau t’erdiko modalitatean jokatuko du; Markel Lizeagak banaka; eta Arrieta eta Aizpitartek, binaka. Lehia gogorra izango denez, bertaratzeko deia egin dute.


Productuak – Labeentzako kontrolak | Eika\nPlug & play termostato elektronikoak eta termostato kapilarrak, labeko tenporizadore modular eta eskalagarriak, eta beste hainbat. Aplikazio nagusia da, zehazki, egosketa gailu elektrikoen tenperatura erregulatzea eta kontrolatzea; esate baterako, labe elektrikoetan, sukalde mistoetan, mini labeetan, mikrouhin labeetan…\nEikak behar besteko ezagutza eta baliabideak dauzka bezeroak gidatzeko eta laguntzeko, aplikazio bakoitzean irtenbiderik eraginkorrena aurkitzeko helburuarekin.\nTermostato elektronikoa – Eknob\nLabeetarako kontrol elektronikoa – Ekotime\nSentsore-gailu erraboildun batean oinarrituta (tenperatura sentsorea), tenperatura aldaketen eraginez hedatzeko edo uzkurtzeko gai den fluidoa dauka. Horrek etengailu bat jartzen du martxan, eta bero iturria piztu edo itzali egiten du. Informazio gehiago hemen: Eika Capillary [PDFa].\nEKNOB – Termostato elektronikoak\nEKNOB oinarrizko gailu elektronikoa da, labearen tenperatura kontrolatzeko diseinatutakoa. Energia eraginkortasunaren estandar berriak betetzen laguntzen du, aginte elektromekaniko klasiko baten sinpletasuna galdu gabe. Gailuak egosteko aukeratu den funtzioa irakurri ahal du, eta, egoera bakoitzean, tenperatura erregulatzeko algoritmo zehatzena erabili. Informazio gehiago hemen: Eika Eknob [PDFa].\nEKOTIME – Labeetarako kontrol elektronikoak\nEkotime labeetarako tenporizadore elektronikoa da, labeetarako kontrol tradizionalen tenporizazio funtzio guztiak biltzen dituena. LED pantaila pertsonalizagarria dauka. 3 tamaina eta hainbat kolore daude aukeran. Piktogramen diseinuak ere badaude, pertsonalizatu ahal direnak; betiere, aldez aurretik eskatuta. Produktu hau, bereziki, etxeko labeetarako da, baina tenporizatutako pizte edo itzaltzeen beharra daukan beste etxetresna edo ekipo bati ere aplika dakioke. Erregulatzeko, edozein tenperatura sentsore konektatu ahal da (NTC, PT500, etab.). Software berezi eta zehatz bat arduratuko da egosketa funtzio bakoitzaren xehetasunez. Informazio gehiago hemen: Eika Ekotime [PDFa].